बतकुच्चन – ५४ – Anjoria\nबतकुच्चन – ५४\nApr 4, 2012 बतकुच्चन\nहालही में एगो कविता के कुछ लाइन पढ़े के मिलल “मटिया क गगरी पिरितिया क उझुकुन / जोगवत जिनिगी ओराइ / सगरी उमिरिया दरदिया के बखरा / छतिया के अगिया धुँआइ”. पढ़ला का बाद अपना बतकुचनिया सुभाव का चलते मन उचके लागल, सोचे लागल कि भाषा के जोगवत सम्हारत जिनिगी ओराइयो जाई, बाकिर एकर थाह ना लाग पाई. कहले गइल बा कि बड़ बड़ जाना दहाइल जासु, गदहा पूछे कतना पानी ? एह काम में बहुते बड़का विद्वान लागल बाड़न आ थाह नइखन पावत त हमरा जइसन गदहा के का थाह लागी. बाकिर तब बोपदेव के लड़िकाई के ऊ किस्सा मन पड़ गइल कि कइसे अपना असफलता से हारल बोपदेव इनार धरे गइलन त ओहिजा इनार का मुंड़ेर का पत्थर पर पड़ल रसरी के निशान देखि उनुका लागल कि रसरी आवत जात ते सिल पर पड़त निशान. अगर लगातार अपना निशान, लक्ष्य, का दिसाईं लागल रहीं त देर सबेर ओहिजा चहुँपिये जाएब. हँ त बाति निकलल रहुवे पिरितिया के उझुकुन से. संस्कृत शब्द उचकन भोजपुरी में आ के उचुकुन हो गइल आ उचारन भेद से उछुकुन. उचुकुन भा उछुकुन ओह के कहल जाला जवन कवनो चीज के उचकावे का कामे आवे. खास कर के चुल्हा पर राखल बरतन के उठा के राखे खातिर उचुकुन के इस्तेमाल कइल जाला कि आग के तापि ओकरा नीचे से बहत रहो. अब त ऊ काम गैस स्टोव के ग्रिल करे लागल बा से उचुकुन गाँवे देहात ले रहि गइल. अब उचक के उठे के कोशिश उचकल होला जइसे कि जब कवनो छोटहन लड़िका फरदवाली, चहारदीवारी, के ओह पार ताके खातिर अपना एड़ी उठा के गोड़ का पंजा का सहारे उचक के उठे के कोशिश करेला. आ जब केहू दोसर ओकरा के सहारा देव उचकावे खातिर त ओकरा के उचकावल कहल जाला. वइसे उचका के मतलब अचका भा अचानको होला आ एही से बन गइल उच्चका जे उचका में आ के राउर कवनो चीझ बतुस छीन के, उचक के, ले भागेला. एह बीच रउरा देखले होखब कि उचुकुन में च आ क में छोटकी उ के मात्रा लगावल गइल बा. हिंदी पढ़े का आदत का चलते एह शब्द के जवन उचारन भा उच्चारण होखी से भोजपुरी में ना होखी काहे कि ऊ छोटी उ के मात्रा त ह बाकिर छोटकी छोटी उ के. ह्रस्व ह्रस्व इ के ई उपयोग भोजपुरी के अलगे सुभाव ह. ठीक वइसहीं जइसे कि दीर्घ अ के उचारन. आ एही चलते भोजपुरी लिखे भा बोले में जतना आसान लागो पढ़े में ओह लोग के पसीना छूट जाला जिनका भोजपुरी के उचारन से भेंट नइखे. मास्टर साहब पूछसु कि पढ़बऽ कि ना त विद्यार्थी जवाब दी हँ पढ़ब. एहिजा दुनु तरह के पढ़ब के उचारन दू तरहा होखी आ एहसे कई बार विकारी चिह्न “ऽ” लगा के ओकरा के अलग जतावल जाला. अब एह विकारी चिह्न के इस्तेमाल कुछ विद्वान अधिके कर बइठेले. हर जगहा एह निशान के इस्तेमाल जरूरी ना होखे जइसे कि त, द, ल, ह का साथे बिना विकारी चिह्न लगवलो काम चलावल जा सकेला. हालांकि एहिजा हम माफी चाहब अगर कुछ बेजांय कहत होखीं त, काहे कि हम व्याकरण के जानकार ना हईं. व्याकरणाचार्य लोग हमरा के माफ कर दी काहे कि आम आदमी व्याकरण के ओतना इस्तेमाल ना करे जतना विद्वान लोग करेला आ भोजपुरी आम आदमी के भाषा बेसी ह, विद्वानन के कम. एह बतकही में एकाध बेर उचारन के चरचा भइल त धेयान में आइल कि उचारल भविष्यवाणिओ के कहल जाला. कबो एह उचारन खातिर कागा से उचरे के निहोरा कइल जाला त कबो सड़क किनारे बइठल पंडित जी के तोता से. अब बखरा के बात फेर कबो.


टटका खबर, 14 फरवरी 2017, मंगल – टटका खबर\nबिहार बोर्ड का इंटर परीक्षा आजु मंगल का दिन से शुरु भइल आ पहिलके दिने च्र दर्जन से अधिका नकलचियन के निष्कासित करे पड़ गइल. दरभंगा साइंस कॉलेज के प्राचार्य के अधीक्षक पद से हटा दीहल गइल.\nपटना हाई कोर्ट से रिटायर हो चुकल न्यायाधीश श्याम किशोर शर्मा के बिहार लोकायुक्त के अध्यक्ष बनावल गइल बा. आजु मंगल का दिने उहाँके पद आ गोपनियता के किरिया राज्यपाल जी धरवलीं.\nकैमूर पुलिस एगो रंगदार के गिरफ्तार क लीहल गइल बा. ई रंगदार एगो महिला डॉक्टर से फोन प तीस लाख रुपिया रंगदारी मंगले रहुवे,\nतमिलनाडु में अन्‍ना डी एम के पार्टी के शशिकला गुट के नेता चुनाइल इदाप्‍पडी पलानीसामी चेन्‍नई में राज्‍यपाल विद्यासागर राव से भेट क के सरकार बनावे के आपन दावा पेश कइलन. शशिकला के नाजायज संपति बनावे के जुर्म में चार बरीस के जेल सजा मिलला का बादो सत्ता प आपन प्रतिनिधि बइठा के राखे के चाल बा पलानीसामी के नेता चुनल.\nउत्‍तराखंड में बुध 15 फरवरी के एके साथे सगरी सीटन के चुनाव करा लीहल जाई. 70 सीट में से एक सीट के चुनाव एगो उमीदवार के मरला का चलते एक सीट के चुनाव रद्द हो गइल. यूपी विधानसभा के दुसरका दौर के चुनावो बुध के होखी. एहिजा 11 जिला के 67 सीट प वोटिंग करावल जाई. यूपी के छठवां दौर के वोटिंग ला परचा दाखिल करे के आखिरी दिन रहल मंगल.\nदेवरिया जिला के मदनपुर इलाका के नकईल गोँव के एगो नवही अपना घर का कोठरी में फोँसी लगा के जान दे दिहलसि. जान देबे के कारण पता नइखे चलल.\nजदयू के प्रवक्ता नीरज कुमार के कहना बा कि सरकार में रहते सरकारे के आलोचना कइल उनुका गोल के मंजूर नइखे, कहलन कि राजद के कुछ नेता लगातार सरकार के बदनाम करे में लागत बाड़ें आ जदयू अब एकरा के बरदाश्त ना करी. राजद के नेता उप मुख्यमंत्री तेजस्वी यादव के मुख्यमंत्री बनावल चाहत बाड़ें.\nविधानसभा चुनाव के चलते होखत पुलिसिया कार्रवाई में सोनभद्र जिला के बिल्ली टीसन का लगे से तीन गो अपराधियन के असलहा समेत गिरफ्तार क लीहल गइल.\nबलिया जिला के बांसडीह इलाका के पकड़ी के एगो नवही अपना मामा का साथे मोटरसाइकिल से राजागांव खरौनी अपना बहीन के ससुरारी जात रहल जब एगो सड़क हादसा में बांसडीह-बेरुआरबारी रोड प दादर भट्ठा का नियरा मामा भगीना दूनू जने के ठाँवे प मौत हो गइल.\nफगुआ के भीड़ निपटावे खातिर गोरखपुर से आनन्द विहार दिल्ली का बीच एक जोड़ी वातानूकूलित होली स्पेशत चलावल जाई.\nगोण्डा जिला के नगर इलाका में जिला पंचायत के दीहल पट्टी के मियाद ख़तम हो गइला का बाद जमीन सरकार के वापस करे के आदेश दिहले बाड़न जिलाधिकारी.\nTags: कैमूर, गोण्डा, चुनाव, तमिलनाडु, तेजस्वी, देवरिया, बलिया, बोर्ड परीक्षा


के.के.गोस्वामी लिहले "गंगा की सौगंध" – Anjoria\nके.के.गोस्वामी लिहले "गंगा की सौगंध"\nके.के.गोस्वामी एह घरी बहुते बिजी बाड़े. हालही में फिल्म “काहें कईला हमसे घात” में धमाकेदार एक्टिंग का बाद के.के. निकल पड़ले बनारस का ओर आ उहो “गंगा की सौगंध” लेबे.\nके.के. गोस्वामी आजुकाल्हु बनारस में फिल्म “गंगा की सौगंध” का शूटिंग में व्यस्त बाड़े. एह फिल्म में एक बेर फेर एह छोटे उस्ताद के अजीबो-गरीब कारनामा से रउरा सभे रु-ब-रु होखब. वइसे ई छोटे मियां जब अपना दर्शकन के हँसावे पर उतारू हो जालें तब इनकर मुकाबला केहू ना कर सके. के॰के॰ के जल्दिये आवे वाली फिल्म हवे निर्देशक संगीत कुमार के “काहे कईला हमसे घात”. एह फिल्म में के.के.गोस्वामी हउवें त छोटके पैकेट, बाकिर एगो आइटम गर्ल बनिके जवन डाँस कइले बाड़न ओकर बड़का जलवा होखी. अब देखे के बा कि “गंगा की सौगंध” ले के के.के. गोस्वामी अउरी कतना धमाका करे वाला बाड़े.\nस्पेस क्रिएटीव मीडिया के रपट\n‘काहे कईलऽ हमसे घात’ के प्रीव्यू शो


भतरा ओकरा के छोड़लसि कि ऊ भतार के छोड़लसि – टटका खबर\nJul 3, 2021 खतना, ढोलना, फातिमा सना शेख, बेगम, भतार, सरकमसीजन, सूअर के हड्डी\nआजु सोशल मीडिया पर जोरदार चरचा बा आमिर खान के दुसरका तलाक के. दुनु बियाह ऊ हिन्दू लइकी के मुसलमान बना के कइलसि. देश आजाद बा. केहू आपन मुँह मरावे भा .. एहसे दोसरा के का. बाकिर एगो सवाल त बनते बा कि अतना बड़हन आबादी में कुछ हिन्दू लइकियन के कवनो हिन्दू लइका काहें ना पसन्द आवे. आ दोसरा तरफ कुछ मुसलमान लइकन के कवनो मुसलमान लइकी से निकाह करे के मन काहें ना करे. ओहनी के चाहीं हिन्दूए लइकी बाकिर ओकरा के हिन्दू रहे दीहल बरदाश्त ना होखे. हिन्दू लइकी अपना मुस्लिम प्रेमी का मोह में मुसलमान बन जाली सँ बाकिर अपना प्रेमी के हिन्दू काहें ना बना पावेली सँ.\nखैर किरन राव खान त किस्मत वाली निकलली कि सूटकेस में ना भेंटइली. बाकिर बहुते लोग के दिमाग ई सोच के खराब होखत बा कि तलाक दीहल के? भतरा बेगम के छोड़लसि कि बेगम भतार के? दुनु के साझा बयान आइल बा कि अब ऊ लोग मिल के तय कइले बा कि भतार आ बेगम ना रहि के अपना बेटा के साझा बाप-महतारी बन के रही लोग. आ ई खबर अबहीं सोर ना धइलसि तबले दोसरा गाछ के फुनुगी लउके लागल. जोरदार हवा इहो बा कि अबकी आमिर खान के दिल आखिरकार एगो मुसलमान लइकी पर आइए गइल बा. कहीं ओकरे चलते त किरन डूबल त ना तय क लिहलसि?\nFatima sana Shaikh’s father is Hindu while mother is muslim . Reverse Love Jihad . 🙄\nBut mother’s surname is Tabassum and father’s name is Sharma but She is Shaikh 😂\nGjb ki nautanki hai pic.twitter.com/6Ttjqc6yKU— Dharmic Boy❣ (@Bhartiy_Boi) July 3, 2021\nघालमेल एहिजो गजब के बा. फातिमा सना शेख के बाप हिन्दू आ महतारी मुसलमान हई. दुनु में केहू के सरनेम में शेख नइखे बाकिर फातिमा के नाम मे शेख जरुर बा. फातिमा के कहना बा कि ऊ नस्तिक हई आ मुसलमान नास्तिक ना हो सके. एह हिसाब से इहो आमिर के शिकार बने के योग्यता राखत बाड़ी आ निकाह का बाद इऩको नास्तिकता के बुखार उतरहीं के बा.\nलगे हाथ हिन्दू लइकन ला एगो सलाह. खतना करावल पार ना लागे त सरकमसीजन करा लेव लोग. कुछ लइकियन के कटुवे भावे ला, ओहनी ला आसानी हो जाई. कटुओ भेंटा जाई आ कटाए के जरुरतो ना पड़ी. भा हिन्दू माई बाप अब शुरुए से अपना लइकिन के ढोलना पहिरावल शुरु कर देव. मुगल शासन का दौरान एह गहना के शुरुआत भइल रहुवे. अब के त मालूम ना बाकिर तबके ढोलना में सूअर के हड्डी डालल जात रहुवे. काहे कि सूअर से फरके रहेलें मुसलमान. अगर हर हिन्दू लइकी कवनो ना कवनो रुप में सूअर के हड्डी अपना देह पर राखल शुरु कर देव त शायद एह जिहाद से छुट्टी मिल पावे.\nप्रेम का बहाने ‘द कन्वर्जन’ पर फिलिम बनवले विनोद तिवारी


बिहार के माथ नवा दिहलन नीतीश - The Logical News\nअलग बाति बा कि ई काम ओतना आसानी से नइखे भइल जतना आसान देखे सुने में लागत बा.\nओकरा पहिले अतगाववादियन के आमदनी रोक के ओह लोग के डाँड़ तूड़ल गइल. आतंकवादियन के सफाया कइल गइल. घाटी से गैर कश्मीरियन के सुरक्षित बाहर निकाल लिहल गइल. राज्यसभा में जतना हो सकल ओतना सांसद तूड़ल गइल. तब जाके दू तिहाई बहुमत से कश्मीर बिल पारित हो सकल आ देश विरोधी गोल फेंकरत रहि गइलें.


अमेरिका के बोस्टन हवाई अड्डा पर आजम खान के तलाशी – टटका खबर\nहावर्ड में भाषण देबे खातिर गइल मुख्यमंत्री अखिलेश का संगे गइल कैबिनेट मंत्री आजम खां के रोक के देरी ले पूछताछ कइल गइल. तमतमइला पर उनका के हड़काइयो दिहले अमेरिका के अधिकारी. एह घटना के विरोध में दुनु जने हावर्ड यूनिवर्सिटी में भाषण देबे के कार्यक्रम रद्द क के लवटे के फैसला कइले बाड़ें. आजु के हवाई जहाज में व्यवस्था ना हो सकल त २८ तारीख के लवटे के फैसला भइल बा. एह लोग के कुंभ मेला के सफल इंतजाम का बारे में बतावे खातिर यूनिवर्सिटी का ओर से नेवता मिलल रहुवे.\nजान जाईं कि नरेन्द्र मोदी के अमेरिका से वीसा ना मिलला पर सेकुलर लोग उनकर मजाक उड़ावत रहेला. अब एगो अउर खान के बेइज्जति का बाद मामिला गरमा गइल बा आ भारत सरकार आपन विरोध दर्ज करवले बिया. एकरा से पहिले अब्दुल कलाम आजाद, जार्ज फर्नांडिज, इरफान खान, आ शाहरुख खान के अमेरिका में बेइज्जति के सामना करे पड़ल रहे.\nTags: हमार नाम खान हऽ


हम सेकूलर ना बन सकीं- बतंगड़-40 – Anjoria\nJune 12, 2017 Editor बतकुच्चन, सतमेझरा 0\nएक बाति आजु हम फेरु रेघरिया दीहल चाहत बानी कि हम सेकूलर ना बन सकीं. हम कम्यूनले रहल नीमन समुझत बानी.\nई बाति आजु दोहरावल तिहरावल एह ले जरुरी हो गइल बा कि देश सेकूलरिज्म के नया परिभाषा गढ़ले जात बिया. भारत में सेकूलरिज्म के मतलब हिन्दू विरोध गइल बा. अगर रउरा गाय के माँस खाईले, बीफ पार्टी दीहिलें तब त सेकूलर बानी आ ई सब ना करीं त रउरा के कम्यूनल मानल जाई. अब रउरो सोचीं कि रउरा का होखल चाहब, सेकूलर कि कम्यूनल. सेकूलर हईं त बताईं कि पिछला बेर गाय के माँस कब खइले रहीं, कवना कवना बीफ पार्टी में शामिल भइल रहीं. अगर नइखीं बता सकत त रउरा के कम्यूनल मानल जाई.\nदेश के एगो पार्टी हिय कांग्रेस. एकर तुलना ओह खानदानी खुरपी से कइल जा सकेला जवना के खुरपी खीया जाव त ऊ बदला जाला आ मूठ टूट जाव त ऊ, बाकिर खुरपी के खानदानी हैसियत ना बदले. एकर चुनाव निशान एक जमाना में दू गो बैलन के जोड़ी रहल आ बाद में गाय बछरु. खुदे अपना के इस्लामी संस्कार वाला नेहरु का राज में किसानी के अइसन बढ़न्ती भइल कि बैल बेकार हो गइलन सँ. बाद में गाय बछरु के निशान चुनलसि कांग्रेस. दुर्भाग से पहिले बछरुआ मरल आ बाद में गइयो मरा गइल. हालांकि कहे वाला आजुओ कह सकेलें कि निशान हट गइल त का, कांग्रेस में आजुओ गाये आ बछरु के चलत बा. एही कांग्रेस के जमाना का बनल एगो कानून मोदी सरकार लागू क दिहलसि त बखेड़ा मच गइल. एगो उर्दू शेर याद आवत बा कि –\nवो बात जिसका फसाने में कोई जिक्र न था,\nवही बात उनको नागवार गुजरी है.\nएह कानून में कतहीं ना त कसाईखाना के जिक्र बा, ना बीफ के. बाकिर एह बातु प ना त ओह बाति प, कवनो बहाने देश में फसाद करावे खातिर बेचैन विपक्ष लागल जगहे जगह बीफ पार्टी देबे. कांग्रेस के नवही शाखा के नेता केरल के कुन्नुर में एगो बछरु के सरे राह चौराहा प काटि के भोज दे दीहलें. एह लोग के कहना रहल कि आदमी का खाई एकर फैसला सरकार ना कर सके. अरे भाई, मानत बानी कि रउरा एकर छूट बा. रउरा गाय, सूअर, घोड़ा, कूकूर जवन मन करे तवन खाईं बाकि एकर तमाशा मत करीं. जे ई सभ ना खाव ओकरा के रिगाईं मत, ओकरा के चुनौती मत दीं. एकरा के एह तरह से समुझीं कि अपना मेहरारु साथे सहवास कइल राउर अधिकार ह. एकर मतलब ई ना भइल कि चट्टी चौराहा जहवें मन करे तहवें सहवास कइल शुरु क दीं.\nबाकि इहो धेयान देबे वाली बाति बा कि एह देश के सेकूलर जमात कबो कवनो दोसरा मजहब के आस्था का खिलाफ कुछ ना करे बाकिर हिन्दूवन का खिलाफ कुछ करे के कवनो मौका ना छोड़ें. आ ओकर साथ देबे में हमेशा आगे रहेला भंड़ुआ मीडिया, भाँड़ आ भँड़ुआ में फरक होला. मीडिया भाँड़ हो जाव त बरदाश्त कइल जा सकेला बाकिर मीडिया भँड़ुआगिरी करे लागे त ई बरदाश्त ना कइल जा सके. केरल वाली घटना के वीडियो जग जाहिर भइला का बादे रंडी टीवियन के एंकरन में होड़ रहल कि एह खबर के कइसे घुमा दीहल जाव. एगो चैनल ओकरा के बैल बतवलसि त दोसरका ओकरा के भईंस बता दिहलसि. अरे भाई गाय , बछरु, बैल, पाठा, आ भईंस में अन्तर ना जान सकऽ त पत्रकार काहे बन गइलऽ ? छोट छोट बाति प पशु अधिकारन के लड़ाई लड़े वाला पेटा के बकार ना फूटल एह बर्बरता का खिलाफ. हँ कांग्रेस के युवराज जब एह घटना का खिलाफ दू लाइन के ट्वीट क के निन्दा क दीहलें त पेटा के नींद टूटल आ बबुआ जी के जयकार क दिहलसि. तबो एह बाति के धेयान रखलसि कि ओकरा से गोहत्या का खिलाफ कुछ कहा मत जाव. छी: !\nएहसे हम त तय कर लिहनी कि अगर हमरा के केहू सेकूलर कह दिहलसि त हम ओकरा सात पुहुत के गरिया के राख देब. ना त सेकूलर हईं ना सेकूलर जइसन घिनौना हो सकीलें. हम कम्यूनल हईं आ छाती ठोंक के एह बाति के एलान करत बानी. रउरा तय करीं कि रउरा का करे के बा !\nहम सेकूलर ना बन सकीं


वातावरण बनवले राखऽ भाई – Anjoria\nदिसम्बर 5, 2010 भोजपुरी लस्टम-पस्टम\nबाबा लस्टमानंद के संघतिया एगो बड़हन अखबार में फोटोग्राफर हवें. बड़ भाई दाखिल हवें. एक दिन देस में भ्रष्टाचार के लेके बड़ा चिंता जाहिर कइलें. कवनो काम नइखे होत. उनकर दुख देखि के बाबा कहलें\nहे भाई सुनऽ. तहरा बेसी चिंता कइला से कुछ होई ना, उल्टे आउरी बिगड़ जाई. खास कऽ के वातावरण बिगड़ जाई. आज के जमाना में वातावरण के बड़ा महत्व बा. वातावरण बिगड़ला पर चारू ओर अशांति हो सकेला. लोग आपन धरम ना मानी तऽ अशांति होई आ अशांति होई तऽ वातावरण बिगड़ जाई. अब देखऽ, सरकारी कर्मचारी के धर्म हऽ कि ऊ काम कऽ के ओकरा बाद में पईसा लेवे. काम कर के पईसा लिहला में कवन संकोच बा ? एह से काम करे वाला आ करवावे वाला दूनो के बीच फ्रेंडली रिलेशन बनल रहेला. एह में केहू से डेराये के दरकार नइखे. जनता शिकायत करे ना जाई. ओकरा काम करवा के चढ़ावा चढ़ावे के लत बा. कोर्ट में, इस्कूल में, चाहे मंदिर में. सब जगहा जनता के चढ़ावा चढ़ावे के आदत पड़ल बा. ऊ तोहरा विषय में केहू से कहे ना जाई. घूस लिहल सरकारी कर्मचारी के मौलिक अधिकार हवे. उल्टे ना लिहल चाहे ईमानदारी बरतल पाप हऽ. तहरा पहिले जे लोग रहे ऊहो लेत रहे आ तहरा बाद जे आई ऊहो ली. एह से तूं संकोच छोड़ऽ आ घूस ले के ई लोक सुधार लऽ. ऊ लोक के चिंता करे वाला आदमी ना होला. ई मत सोचऽ कि जनता तहरा के का कही ? ई कुर्सी पर से जे गइल, ऊ घूस ले के गइल. अपना पुरखन के आत्मा के शांति खातिर तूं घूस लऽ. घूस एक प्रकार से जतना के ऊपर तोहार करजा बा. ई करजा जनता पिछला जनम में तोहरा से ले ले रहे. इहे धरम से तऽ तूं ई कुर्सी के प्राप्त कइलऽ. सरकारी नौकरी में सब केहू खाली हाथ आवेला आ विदेशन में खाता खोलवा के जाला. आजु जे कुर्सी पर तूं बाड़ऽ ओहपर काल्ह केहू दोसर रहे आ काल्हु केहू दोसर रही. एही से घूस लेवे में संकोच मत करऽ. भाई तूं ई पद के\nनइखऽ, ना ई पद तहार हऽ. ई दुनिया के रिवाज हऽ. तूं ना लेबऽ त दोसर केहू ले ली. तूं आपन ई काम भगवान के समर्पित कऽ के करऽ. देखऽ ओह से तहार संकोच मिट जाई आ घूसखोरी में आनंद आवे लागी.\nबतावऽ तऽ, सबसे बड़हन के


रिंकू घोष त छा गइली – Anjoria\nरिंकू घोष त छा गइली\nभोजपुरिया अभिनेत्रियन में रिंकू घोष अकेली अभिनेत्री हई जे हिन्दीओ फिल्मन में काम कइले बाड़ी. साथ ही साथ टीवी चैनलो पर उनकर लाजवाब लोकप्रियता बा. भोजपुरिया अभिनेत्रियन में बेजोड़ हो गइल बाड़ी रिंकू घोष. दुर्गेश नन्दिनी का किरदार में टीवी स्क्रीन पर ऊ आपन जलवा देखा चुकल बाड़ी. कलर्स चैनल पर देखावल “मोहे रंग दे” में ऊ बहुते बढ़िया काम कइले बाड़ौ. भोजपुरी सिनेमा के त ऊ नया क्रेज बन गइल बाड़ी. सिनेमा के पोस्टर पर उनकर नामे देख के सगरी परिवार सिनेमा हाल में जुटे लागेला. हाल फिलहाल रिलीज फिल्म “आखिरी रास्ता” के मिलल सफलता से रिंकूओ घोष खुश बाड़ी काहे कि फिल्म में उनकर आ निरहुआ के जोड़ी के दर्शकन के बेपनाह मुहब्बत मिलल बा. पूछला पर कि अपने के मुकाबिला केकरा से बा ? रिंकू के बेलाग जवाब रहेला, केहू से ना. हमार मुकाबिला हमरे से बा !\nभोजपुरी गायिका मिर्च मसाला के इनामी सूची में


साल खतम होखे से पहिलहीं मिलल बेस्ट एक्टर अवार्ड 2014 रवि किशन के | जोगीरा\nHome Bhojpuri Film Industry News News in Bhojpuri साल खतम होखे से पहिलहीं मिलल बेस्ट एक्टर अवार्ड 2014 रवि किशन...\nसाल खतम होखे से पहिलहीं मिलल बेस्ट एक्टर अवार्ड 2014 रवि किशन के\nभोजपुरी सिनेमा जगत में ई सबसे शर्म के बात सामने आईल बा कि साल के खतम होखे से पहिलहीं साल के सर्वश्रेष्ठ अभिनेता के अवार्ड दे दिहल गईल बा. आ ई अवार्ड भी मिलल बा भोजपुरी सिनेमा जगत के सुपरस्टार कहाये वाला अभिनेता रवि किशन के, एह बात के पुष्टि संजय भूषण पटियाला पाटलिपुत्र न्यूज के फेसबुक पेज पर कईले रहले. जवना के बाद में उ हटा दिहले ओह पर कुछ लोग बधाई आ कुछ लोग एह अवार्ड पर आश्चर्य भी जतवलस. संजय भूषण पटियाला के अनुसार रवि किशन के 2014 के सर्वश्रेष्ठ अभिनेता के अवार्ड मुम्बई में ‘आप की आवाज’ के जरिये आयोजित भईल भोजपुरी अवार्ड समारोह में फिलिम योद्धा खातिर दिहल गईल. लेकिन अवार्ड देबे वाला के ई पता होखे के चाहीं कि साल के सर्वश्रेष्ठ अवार्ड साल के अंत भईला के बाद दिहल जाला. अभी तऽ एह साल भोजपुरी के कइये बड़ फिलिम प्रदर्शित होखे वाला बा चाहे हाल में भईल बा जवना में नगीना, विजयपथ-एगो जंग, लाडला सहित केतना बड़ फिलिम के नाम शामिल बावे. तऽ ई अवार्ड साल के खतम होखे के2महीना पहिलहीं कईसे मिल गईल. एह से तऽ एगो बात साफ बा कि या तऽ अवार्ड देबे में कवनो दोहरी नीति खेलल गईल बा. ना तऽ अवार्ड हीं गलत दिहल गईल बा, चाहे अवार्ड देबे वाला के अवार्ड देबे के लूर नईखे. कुछ अइसने लोगन के चलते आज भोजपुरी सिनेमा जगत के ई दुर्गती हो रहल बा. सभे चारो ओर मजाक बना रहल बा. एही लोगन के चलते हीं अवार्ड के गरिमा भी खतम हो रहल बा. जवन कि भोजपुरी सिनेमा जगत खातिर घोर शर्म के बात बा. अभिनेता आदित्य मोहन कहत बाड़न कि रविकिशन जी हमनी के आइडियल बानी. लेकिन साल के खतम होखे से पहिले हीं सर्वश्रेष्ठ अभिनेता के जवन अवार्ड दिहल गईल बा. उ एकदम से गलत बा. एह से सगरी आज भोजपुरी सिनेमा कलाकारन के मिले वाला अवार्ड पर भी सवालिया निशान लाग गइल बा आ सगरी मजाक उड़ रहल बा.\nपिछला लेखकाँच ही बाँस के बहँगिया, बहँगी लचकत जाय\nअगिला लेखChhath Parva – A Festival Beyond Human Boundaries


टटका खबर, अतवार6सितम्बर 2020 के – टटका खबर\nउत्तर प्रदेश चुनाव बिहार भोजपुरी पट्टी\nSep 7, 2020 कांग्रेस, कुशीनगर, गोपालगंज, चंपारण, चुनाव, छपरा, जदयू, जौनपुर, बस्ती, बेतिया, भाजपा, राजद, राज्यसभा, लोजपा, संत कबीर नगर, सारण\nबिहार विधानसभा चुनाव के घोषणा से पहिलहीं छरपा-छरपी के दौर चालू हो गइल बा. एह दौरान विरोधियन के नाथे के कोशिश त होखते बा अपना संघतियनो के जगहा देखावे के कोशिश हो रहल बा. नीतीश आ पासवान में कबो पटल ना बाकिर एह घरी भाजपा नीत राजग में दुनू गोल शामिल बा. एकरा बावजूद एक दोसरा के गोड़ तर से जमीन खींचे के दाँव-पेंच हो रहल बा. शुरुआत नीतीश का तरफ से भइल दलित दाँव का नाम पर जीतेनराम माँझी के अपना पाला में शामिल क के. एह से अनसाइल लोजपा अब बगावत का मूड में आ गइल बावे. सोमार7सितम्बर के लोजपा अपना नेतवन के बइठक बोलवले बिया जवना में तय होखी कि बिहार चुनाव में नीतीश का साथे रहल जाव कि ना. वइसे इहो संकेत दीहल जा रहल बा कि केन्द्र आ बिहार में भाजपा के साथ ना छोड़ी लोजपा बाकिर जदयू के दादागिरिओ बरदाश्त ना करी.\nजान जाईं कि बरीस 2005 में केन्द्र के कांग्रेसी सरकार में लालू के राजद आ रामविलास के लोजपा दुनू शामिल रहे. बाकिर बिहार विधानसभा चुनाव में लोजपा राजद के खिलाफ हो के लड़ल आ लालू राज के खतम करावे में सफल हो गइल रहे.\nअपना हाथ में कुछउ ना रह गइला का बादो बँवारा गिरोह के दिमाग आसमाने पर बा. अब ऊ भाजपा के बतावल चाहत बिया कि राज्यसभा खातिर होखे वाला चुनाव में ऊ केकरा के टिकट देव. यूपी के मुख्यमंत्री योगी आदित्यनाथ जी के पाती भेजि के भाकपा के सचिव अतुल कुमार अनजान कहले बाड़न कि प्रदेश से राज्यसभा के नौ गो सांसदन के चुनाव होखे जा रहल बा आ भाजपा एह चुनाव में प्रदेशे के चेहरन के टिकट देव बाहरी लोगन के आपन उमीदवार मत बनावे. हो सकेला कि भाजपा के कुछ लोग अनजान से एह तरह के पाती पठववले होखे. जान जाईं कि प्रदेश में विधायकन के संख्या का आधार पर भाजपा के सात गो सदस्य सांसद बनीहें. एगो सांसद बनावे के औकात समाजवादी गोल का लगे बा. सगरी विपक्ष एकजुट हो के कोशिश करो त एगो अउर सांसद बनवा सकेला. बाकिर इहो तय मानीं कि भाजपा आठ गो से कम उमीदवार ना लड़ाई आ कोशिश करी कि नउवां सांसद ला विपक्ष में सेन्हमारी क के जीत जाव.\nकांग्रेस सुधारे के कोशिश करेवाला 23 जने के औकात बतावे में लाग गइल बिया कांग्रेस. उत्तर प्रदेश के कमेटियन से एह 23 में शामिल रहल जितिन प्रसाद आ राज बब्बर के नाम गायब. आरपीएनो सिंह के नाम कवनो कमेटी में नइखे डालल गइल. अबहीं ले यूपी में जितिन प्रसाद के कांग्रेस के ब्राह्मण चेहरा देखावल बतावत जात रहुवे. आ एही कमेटियन पर जिम्मा बा यूपी कांग्रेस में जान फूंके के.\nबिहार चुनाव में जदयू के ऑनलाइल रैली का तरहे कांग्रेसो आपन रैली करे के एलान कइले बिया. ओकरो रैली सोमार साते सितम्बर के करावल जाई. ई जानकारी देत प्रदेश कांग्रेस बोलतुआ राजेश राठौर कहले बाड़न कि कांग्रेस आपन बिहार क्रान्ति ऑनलाइन महासम्मेलन के शुरुआत 07 सितंबर से पश्चिम चम्पारण से करी.\nलालू के राजद से छरपि के नीतीश का जदयू में आइल विधान पार्षद मो. कमर आलम के जदयू आपन राष्ट्रीय महासचिव बनावे के एलान कइले बिया. ई जानकारी जदयू के एगो बड़ नेता अनिल हेगड़े दिहलें.\nपूर्वोत्तर रेलवे के छपरा जंक्शन के रेलवे सुरक्षा बल निगरानी टीम सारण जिला के एकमा इलाका के परसागढ बाजार में एगो साइबर कैफे पर छापा मारि के संचालक के गिरफ्तार कर लिहलसि. साइबर कैफे से 10342 रुपये के ई-टिकट, 16 हजार रुपए के पुरान टिकट, 2500 रुपये नकद, दू गो मॉनिटर, दू गो सीपीयू, तीन गो लैपटॉप, एगो स्कैनर, दू गो लेजर प्रिंटर आ दू गो मोबाइल फोन जब्त क लिहलसि. निगरानी टीम के दावा बा कि एह कैफे से करोड़ों रुपिया के टिकटन के कालाबाजारी भइल बा.\nगोपालगंज जिला के कटेया इलाका के पानन गांव के एगो आदमी के हत्या दू गो बाइक से आइल अपराधी गोली मार के कर दिहलें आ बाद में फायर करत फरार हो गइलें.\nपश्चिम चंपारण जिला के सहोदरा इलाका में नेपाल का तरफ से आवत एगो आदमी के तलाशी से ओकरा झोरा से चार किलो गाँजा बरामद भइल. एकरा बाद ओह तस्कर के गिरफ्तार कर लीहल गइल.\nसारण जिला के मढ़ौरा इलाका के हसनपुरा गांव के एगो नवही पारिवारिक विवाद का बाद शनिचर का राति फाँसी लगा के जान दे दिहलसि. पता भोरे लागल जब ओकरा कोठरी के दरवाजा ना खुलला का बाद जंगला से झाँक के देखल घर के लोग.\nजौनपुर के नेवढिया इलाका में सर्राफा व्यापारी के हत्या आ लूट के आरोपी अपराधी लव सिंह पहलवान के पुलिस गिरफ्तार क लिहले बिया.\nपश्चिम चंपारण जिला के मुजफ्फरपुर-नरकटियागंज रेलखंड पर अतवार का भोरे बेतिया आ कुमारबाग टीसन का बीच एगो आदमी के मौत ट्रेन से कटा के हो गइल बा.\nकुशीनगर जिला में कुबेरस्थान इलाका के कठकुइया टोला कटहरी में अतवार का भोरे सड़क पर खड़ा तीन गो नवहियन के कचारत एगो तेज रफ्तार पिकअप भाग निकलल.\nबस्ती जिला के राम जानकी चौराहे पर संत कबीर नगर से आवत एगो कार ट्रक से टकरा गइल आ एह हादसा में कार पर सवार एगो आदमी ठावे पर मर गइल. चार जने घवाहिल हो गइल बाड़ें.\nसंतकबीरनगर जिला में धर्मसिंहवा इलाका के दू गो नवहियन के मौत ठनका गिरला का जलते हो गइल. एह हादसा में दस जने अउरो झँउस गइल बाड़े.\nजौनपुर जिला के सिकरारा इलाका में मिनी ट्रक आ मोटरसाइकिल के टक्कर से सतलपुर गांव के एगो नवही आ पीछे बइठल उनुका बाप के मौत हो गइल. ट्रक चालक हादसा का बाद भाग निकलल.\nसारण जिला के पानापुर इलाका के भोरहा गांव के एगो औरत के मौत मैदाने गइला का दौरान बाढ़ का पानी में डूबला से हो गइल.\nगोण्डा नगर कोतवाली इलाका के आवास विकास कालोनी में एगो नवही अपना भउजाई के जान ले लिहलसि आइल घर के अउरिओ लोग के घवाहिल करत भाग निकलल.\nजौनपुर जिला के मीरगंज इलाका में ट्रैक्टर आ बस के टक्कर में ट्रैक्टर पर सवार एगो मजदूर के मोत हो गइल आ तीन गो घवाहिल हो गइलें.


अभिनय का दम पर सिनेप्रेमियन के आपन बनइहें अली शेख – Anjoria\nअभिनय का दम पर सिनेप्रेमियन के आपन बनइहें अली शेख\nभोजपुरी सिनेमा के स्वर्णिम दौर में फिलिम बनावे का संगही भोजपुरी माटी के कलाकारो अपना अभिनय कौशल से अमिट छाप छोड़त बाड़ें. बिहार के दरभंगा जिला ऊसर टोला गॉंव के मूल निवासी अभिनेता अली शेख अपना दमदार अभिनय से सिनेप्रेमियन के आपन दीवाना बनावे में लागल बाड़ें. पराग पाटिल के निर्देशन में बने जात भोजपुरी फिलिम में बतौर अभिनेता अली शेख दमदार भूमिका में दिखाई दीहें.\nजाने जोग बा कि बचपन में महाभारत आ चन्द्रकान्ता धारावाहिक देख के अली शेख का मन में अभिनय करे के सपना जागल. तब उ धारावाहिक के किरदारन के नकल क के अपना दोस्तन से तारीफ जीतत रहलें. स्कूल, कालेजो में समय समय पर मंच पर अपना अभिनय कला से सभके मोह लेत रहलन अली शेख. आ अब मुम्बई के माया नगरी में अली शेख आपन सपना साकार करत बाड़न.\nकागज की कश्ती, तलाक क्यों, लेडीज इंस्पेक्टर, दर्शन दो भगवान वगैरह धारावाहिकन में आपनी मौजूदगी दर्ज करा चुकल बाड़न अली शेख. हिंदी फिलिम ‘दिल ढूंढता है’ का बाद अली शेख अब भोजपुरी फिलिम में आपन अदाकारी देखा यादगार बन गइल चाहत बाड़न. अपना के भोजपुरी माटी के लाल बतावत अली शेख कहलन कि भोजपुरी सिनेमा में आपन एगो पहचान बनावल चाहत बाड़न. बतवलन कि संघर्षे का दौरान निर्देशक पराग पाटिल से मुलाकात भइल आ उहाॅके अपना फिलिम में बतौर नायक बहुते दमदार भूमिका ला चुन लिहनी. उम्मीद बा कि दर्शको उनका के जरूर कामयाब बनइहें.\nPrevious Post: हिंदी खातिर भोजपुरी के बिसार दिहलें भोजपुरिया साहित्यकार\nNext Post: ‘तेरे नाम’ फिलिम के सगरी इलेक्ट्रानिक राइट खरीदलसि आर्या म्यूजिक


"राजा जी – आई लव यू" के मिलल शानदार सफलता – Anjoria\nभोजपुरिया परदा पर “दिलदार सांवरिया” से हिट भइल जोड़ी, यश कुमार आ अंजना सिंह, के दुसरकी फिलिम “राजा जी आई लव यू” के शानदार सफलता मिलल बा आ दुनू एक बेर फेरू सिनेप्रेमियन के प्यार पावे में सफल हो गइल बाड़े,\nतन्वी मल्टी मिडिया के बैनर में बनल निर्मित निर्माता दीपक शाह आ निर्देशक विनय बिहारी के एह फिलिम “राजा जी आई लव यू” में यश आ अंजना के रोमांटिक जोड़ी का साथे बाड़न कुणाल सिंह, संजय पाण्डेय, मनोज टाइगर, आनंद मोहन, आ अयाज़ खान.\nनिर्देशक विनय बिहारी भोजपुरी फ़िलिमन के सबले बड़ गीतकार मानल जाले. एह फिलिम से उ अपना निर्देशन के पारी के बढ़िया शुरुआत कइले बाड़न. अब विनय बिहारी के सफल निर्देशक मान लीहल गइल बा. एह फिलिम के संगीतो उनुके दीहल ह. फिलिम के रोमांटिक गीतन के सुनवईया खूबे पसंद करत बाड़े.\nPrevious Post: भोजपुरी सिनेमा के साल भर के लेखा जोखा\nNext Post: रिंकू घोष त्रिशूल उठा के तांडव कइली


कुलवांसी - लव कान्त सिंह - मैना: भोजपुरी साहित्य क उड़ान (Maina Bhojpuri Magazine)\nHome लव कान्त सिंह Bhojpuri Kahani कुलवांसी - लव कान्त सिंह\nकुलवांसी - लव कान्त सिंह\nओइसे त बांसडीह बाजार पर चाय के कईगो दोकान बा। बाकी विजय चाय दोकाने के नाम जवार में फेमस बा। चाय के दोकान के मतलब खाली चाय दोकाने ना होला, ओकर माने होला राजनीति, समाज, अर्थव्यस्था, इतिहास आउर देश-दुनिया पर चर्चा करेके अड्डा। आज जवन टीवी डिबेट आ रेडियो डिबेट आ रहल बा ओकर अविष्कार चाय के दोकान पर से भइल रहे। कई बेर तऽ चाय के मिठाई भुला के लोग आपसी खटाई भी बढा लेवेलें।\nचाय के चुस्की लेत दामोदर सिंह कहलें - 'हं त अबकी के चुनाव में माजा आ जाई , जिन माई समीकरण बना के वोट खातिर समाज के बाँटल आज ओकर आपन घर बंटाए पर आ गइल बा।'\nरहमान मियां चुपचाप मुड़ी गड़ले चाय पिये में व्यस्त देखावे के कोशिश में रहलें ताले संजय यादव चाय खत्म कs के गिलास राखत कहलें-'ए भाई बाकी अबकी के चुनाव में जातिवाद के बोलबाला ना रही।'\n'बाक मरदे कवना चुनाव में जातिवाद के बोलबाला ना रहेला, बिना जाति देखले बियाह हो जाता बाकी वोट दियाता त जातिये पर'- भुअर ठाकुर कहलें त बहुत लोग सहमति दर्ज करावल।\nदामोदर सिंह बात आगे बढावलें-' अब देखs पिछले बेर चोकर बाबा के जितावल रहे बाकी मार्दवा एगो चंपाकल कल तक ना लगवलस दोसर विकास के का कहल जाओ। सड़को रहे त पांच साल पहिलहीं बनल रहे इनका टाइम में मरम्मतो ना भइल।'\nरहमान मियां भी बोलले- विकास के नाम पर आईल रहलें बाकी विकासो के नाम हंसवा देहलें, अब ई ना अइहें।'\nबातचीत होते रहे ताले फलिन्दर मिसिर सायकिल के लंगड़ी पर खड़ा कर के विजय चाय आला से कहलें-' बाबू हई ल s गिलास एगो चाय हमरो के दs। का बतकही चल रहल बा बाबू साहेब?' दामोदर सिंह कहलें की इहे सब राजनीति आउर का होई।'\nमिसिर जी तुनक के कहलें-' बे महाराज का फजिरे-फजिरे राजनीति के बात शुरू कर देहनी, केतनो बतियाएम त का ई यादव लोग जब वोट दी त यादवे के दिही। एह लोग के दम पर हमनी के एगो निरच्छर मुख्यमंत्री मिलिए गइल अब नावां फेल मुख्यमंत्री देवे के फेरा में बा लो। कुछु कहला के फायदा नइखे ई लोग काम देख के ना जाते देख के बटन दबाई लो।' यादव जी के मन त करत रहे कुछ कहस बाकी रहमान मियां हाथ दबा देहलें।\nदामोदर सिंह चाय के कप राखत निराशा से हामी में मुड़ी डोलवलें। मिसिर जी भी फूंक-फूंक के चाय के शुरुआती चुस्की लेत कहलें-' जातिवाद जवन बा नु ई विशानक कीड़ा बनके समाज के भीतरे-भीतरे खोंखर कर रहल बा। जल्दी एहपर माटीतेल ना डालल जाए त ई पूरा सामज के लय कर दीं।'\nसभे उनका आदर्श विचार के सराहना कयलक ताले भुअर पुछलक -' तब बाबा अबकी राउर वोट केने जाई?'\nमिसिर जी चाय घोंटत कहलें-' जाई केने भुअर, चोकर तिवारी बारें हमनी के नेता।'\nदामोदर सिंह आ भुअर के मुस्कि भरल नजर मिलल आ भुअर मुस्किया के कहलें-' हं त बारी के बारी कुलवांसिये बा।'\n(रंगकर्मी आ पत्रकार)


टटका खबर, शनिचर, 14 अप्रेल 2012 – टटका खबर\nटटका खबर, शनिचर, 14 अप्रेल 2012\nआजु अंबेदकर जयंती खातिर जोरदार तइयारी भइल बा. बाकिर अबकी ऊ गरमजोशी ना रही जवन मायावती शासन में रहत रहुवे.\nमाता प्रसाद पाण्डेय के शुक का दिने विधानसभा के अध्यक्ष चुनाए के घोषणा कर दिहल गइल. उनुका खिलाफ केहू परचा दाखिल ना कइल से उनुका के निर्विरोध चुन लिहल गइल.\nभाजपा के प्रदेश अध्यक्ष सूर्यप्रताप शाही के इस्तीफा सकारत मेरठ के लक्ष्मी कांत बाजपेई के अध्यक्ष बना दिहल गइल बा. शाही के भाजपा के राष्ट्रीय कार्यकारिणी के विशेष आमंत्रित सदस्य बना दिहल गइल.\nअधिकारियन के तबादला शुको का दिने चालू रहल. अखिलेश यादव सरकार करीब सगरी अधिकारियन के फेंटे में लागल बिया.\nदेवरिया के बैतालपुर में नकली डीजल बनावे के एगो अड्डा पर छापामारी डाल के कई टैंकर नकली डीजल पकड़ल गइल.\nवाराणसी में आजु चौदह अप्रेल के डीएल डबल्यू मजदूर संघ का तरफ से रक्तदान शिविर लगावल जाई. साल २०११ में बनल दत्तात्रेय दत्तोपंत ठेंगड़ी कर्मचारी रक्त सहायता समूह हर साल रक्तदान शिविर लगावेला जवना से जरूरत पड़ला पर रेल कर्मचारियन भा उनुका परिजन के रक्त दिहल जाला.\nमनसे नेता राज ठाकरे शुक का दिने नीतीश कुमार से फोन पर बात कइलन आ कहलन कि उनुका पार्टी के नीतीश के मुंबई दौरा से कवनो विरोध नइखे. ओने महाराष्ट्र सरकार बिहार दिवस कार्यक्रम के पूरा सुरक्षा के इंतजाम करे में लागल बिया.\nपशुपालन मंत्री गिरिराज सिंह कहलन कि राज्य में खाली पड़ल नौ लाख हेक्टेयर चँवर के जमीन पर मछली पालन करावल जाई.\nछपरा में शुक का दिने आरएसबीवाई योजना शहरी गरीबनो खातिर शुरु करा दिहल गइल. सगरी राज्य में ई सुविधा दिहल जाई.\nविपक्ष के नेता अब्दुल बारी सिद्दीकी कहलन कि कैग रिपोर्ट जवन गड़बड़ घोटाला के आरोप बिहार सरकार पर लगवले बावे तवना के सीबीआई से जाँच करावल जाए.\nमशरक के अरना के दलित बस्ती में लागल आग से करीन साठ गो घर स्वाहा हो गइल. आग शुक का दिने एक बजे लागल.\nसारण जिला के प्रखंड प्रमुख पानापुर के प्रखंड प्रमुख के देवर के एगो मुकदमा में फँसावे का खिलाफ पानापुर थाना परिसर में धरना प्रदर्शन कइले.\nशुक का सबेरे सिवान जिला के पंचरूखी में पोखरेड़ा गाँव का लगे खेत में एगो अधड़ के लाश मिलल जवन सोनबरसा के अमर सिहं के बतावल जात बा.\nआजु शनिचर का दिने बक्सर के सगरी कोचिंग संस्थान आरा के कोचिग संचालक हरिनारायण सिंह के हत्या का विरोध में बंद रही.\nभारत आ पाकिस्तान के पहिला एकीकृत चौकी शुक से पंजाब का अटारी सीमा पर खोल दिहल गइल. भारत पाकिस्तान खातिर उदार वीजा नीति बना लिहले बावे आ ओकरा उमेद बा कि पाकिस्तानो जल्दिए अइसने करी. एह चौकी के बनावे में डेढ़ सौ करोड़ रूपिया के खरचा आइल बा.\nपाकिस्तान शुक का दिने अपना किहाँ बन्द ३३ गो से अधिका कैदियन के आजु भारत के अधिकारियन के सँउप दिहलसि. एहमें एगो कैदी कैंसर से पीड़ित बा.\nसुप्रीम कोर्ट टू जी स्पेक्ट्रम मामिला में अपना फैसला पर फेरू विचार करे के केन्द्र सरकार के निहोरा सुनवाई खातिर सकार लिहलसि. कोर्ट इहो कहलसि कि निहोरा सुने खातिर सकरला के ई मतलब मत लगावल जाव कि ओह फैसला पर कवनो रोक लगावल बा.\nभारत अमेरिका से कड़ा विरोध जतवले बा कि न्यूयार्क हवाई अड्डा पर फिल्म अभिनेता शाहरूख खान के काहे रोकल गइल. विदेश मंत्री कहलन कि हर बेर लेखा खाली माफी मँगला से काम नइखे चले वाला. अमेरिका आपन ई आदत छोड़े.\nभारत, रूस आ चीन के विदेश मंत्रियन का बीच शुक का दिने मॉस्को में महत्त्वपूर्ण इलाकाई आ दुनियावी मामिलन पर रायमशविरा भइल. एह बैठक में भारत के एस एम कृष्णा, रूस के सर्गेई लेवरोफ अउर चीन के यांग जियेची शामिल भइले.\nविदेश मंत्री एस एम कृष्णा १४ से १६ अप्रैल ले संयुक्त अरब अमीरात के यात्रा पर जइहें.\nकोलकाता में जादवपुर विश्वविद्यालय के एगो प्रोफेसर आ उनुका पड़ोसी के एगो सोशल नेटवर्किग साइट पर ममता बैनर्जी के अपमानजनक कार्टून प्रसारित करे का आरोप में गिरफ्तार कर लिहल गइल बा. बाद में प्रोफेसर के अदालत से जमानत मिल गइल.\nहैदराबाद में सीबीआई के विशेष अदालत सांसद जगनमोहन रेड्डी के नजदीकी विजय साईं रेड्डी के शुक का दिने कुछ शर्त लगा के जमानत दे दिहलसि.\nसुरक्षा परिषद कहलसि कि सूडान में चलत लड़ाई तुरते बंद कइल जाव.दक्खिन सूडान से कहल गइल बा कि ऊ ओह तेल इलाकन के खाली कर देव जवना के ऊ कब्जिया लिहले बावे.\nपाकिस्तान के संसद काल्हु सरकार से कहलसि कि अमेरिका से वइसने परमाणु समझौता करावल जाव जइसन अमेरिका भारत से कइले बावे.\nनेपाल में संविधान रचे क काम २७ मई तकले हो जाये के उमेद जतवलसि नेपाल के कम्यूनिस्ट पार्टी.\nहंगरी कर्जा खातिर कवनो राजनीतिक दबाव माने से इंकार कर दिहलसि.\nशुक का दिने शेयर बाजार में २३८ अंक के गिरावट दर्ज भइल. जबकि डॉलर का मुकाबले रूपिया १८ पइसा मजबूत हो गइल.\nकेन्द्र सरकार सरकारी बैँकन के वित्तीय ओकात मजबूत बनावे खातिर ओहमें पन्द्रह अरब रुपिया के निवेश करी.\nभारतीय रिजर्व बैंक एक हजार रुपिया के नोट के बंडल अब सिलसिलेवार ना सजाई. हर बंडल में एक सौ नोट रही बाकिर ओकर नंबर उपर नीचे रही. पाँच सौ के अइसन बंडल पिछला साल से जारी होखत बा.\nअमरीका आ यूरोप जइसन बड़हन बाजारन के खराब हालत का बावजूद भारत पिछला खाता बही साल में तीन खरब अमरीकी डॉलर से अधिका के निर्यात कइलसि.\nसेबी कहले बिया कि कंपनियन में अब कम से कम पचीस फीसदी पूंजी जनता के होखल चाहीं. कहलसि कि एह मामिला में कवनो रियायत ना दिहल जाई.अबहीं नाहियो त करीब पौने दू सौ अइसन सार्वजनिक कंपनी बाड़ी सँ जवना के पब्लिक शेयर होल्डिग पचीस फीसदी से कम के बा. एह कंपनियन के अगिला साल जून तकले बाजार से सताइस हजार करोड़ रुपिया उठावे के होई.\nआईपीएल पाँच के बीसबीसा मैच में शुक का रात कोलकाता नाइट राइडर्स राजस्थान रॉयल्स के पाँच विकेट से हरा दिहलसि.\n«« टटका खबर, शुक, 13 अप्रेल 2012\nटटका खबर, सोमार, 16 अप्रेल 2012 »»


नाच कांच तुरे तान जेकर राखे दुनिया मान - जनकदेव जनक - मैना: भोजपुरी साहित्य क उड़ान (Maina Bhojpuri Magazine)\nHome जनकदेव जनक विविध संस्मरण नाच कांच तुरे तान जेकर राखे दुनिया मान - जनकदेव जनक\nनाच कांच तुरे तान जेकर राखे दुनिया मान - जनकदेव जनक\nभिखारी ठाकूर अइसन बड़हन अदिमी रहल बाड़े जेकरा से जाने केतने लोगन के इयाद अउरी नेह-छोह लागल बा कहल मुसकील बा। बाकिर इहे इयाद अउरी नेह-छोह ओह आदिमी के विस्तार के बतावे वाला होखे ला। कुछ अइसने इयाद जनकदेव जी सोझा ले के आइल बानी।\nनाच कांच तुरे तान जेकर राखे दुनिया मान. ई लोक उक्ति कहवां तक सांच बा जे भिखारी ठाकुर के नाच देखले होई, उहे समझ सकत बा. भिखारी ठाकुर के नाच कवनों जिनीस से कम ना रहे. जहवां आवे हजारन लोग के मुड़ीये दिखाई पड़े. हमरो सन 1969 में देखे के मउका मिलल रहे. जब उहां के नाच मंडली हमरा गांव सारन के बगलवाला गांव धर्मसर में आइल रहे. कहल जाला धर्मसर में महात्मा बुद्ध अपना शिष्यन के साथे आके बौद्ध धर्म के परचार कइले रहीं. खैर उ प्रसंग दोसर बा. नाच ओह गांव में एक रात खातिर आइल रहे. एकर खबर हमरा गांव में पहले से रहे. काहे कि भिखारी ठाकुर के नाच में हमरा गांव के लोहार घिनावन शर्मा ढोलक आ ताबला बजावस. एह से मुंहा मुंही नाच के खबर नदी के धारा में गिरल तेल नियर सगरों पसर जाव. नाच देखे खातिर हमार गांव टूट पड़ल रहे. नवहीं से लेके बुढ़ ,जवान तकले घर छोड़ के शामियाना के तरफ झटकत जात रहस. एह में हमहूं पीछे ना रहीं. अपना संघतियन के साथे बुढ़वन के पीछे पीछे लुकात छिपत जाये लगनीस. काहे कि चउथा-पांचवा में पढेवाला लईक के उमिर नाच देखे के वाला ना होला. बाकिर भिखारी बाबा के नाच के धुन, केहूं के पांव रोक ना पावे. अंजोरिया रात होखे भा अंधरिया, लोग नदी नाला फानत, कब्रिस्तान शमशान लांघत, बिना डर भय के उहां पहुंचे के फेर में रहे. नाच देखे के ललक में उमिर के बंधन टूट गइल रहे. जे भी पहले शामियाना के पास पहुंचल. मंच के आगे बइठे के कोशिश करे,ताकि सामने से नाच आ भिखारी ठाकुर के देख सको. जे भी गइल उहां कटहर के लासा नियर सट गइल. बाकिर कुछ मनबढ़ू आ लफुआ नवछेड़िया रहलेंस, ओकनी के डेग पहिले शामियाना से सटल राउटी के लगे पड़ल. उ राउटी के भीतर ताक झांक में लाग गइलेस. पेट्रोमैक्स के रोशनी में नहाइल शामियाना के आस पास अंजोर रहे. जेमें कुछ दबंग लोग ओकनी के हांक के शामियाना में करे, कुछ देर तक शांति के बाद फेरू ऊहे स्थिति हो जाव. ठसमठस भीड़ के कारन ठेला ठेली के आलम बेजोर रहे. कई बार तू-तू-मैं -मैं के बाद लातम जूतम के नउबत आ जाये. ‘हां ,हां शांत होई , शांत होई ..’के बीच मामला टल जाव. उपन्यास ‘सूत्रधार’ में संजीव जी के एगो बानगी ,‘नाच कांच है बात सांच है.’आइल बा.\nकई गो नचनियां के नाचला के बाद भिखारी बाबा के देखे के सारथा पूरा भइल. गोर नार, लंब धड़ंग एको पुरनिया कलाकार मंच पर आइल. जवना के तन पर धोती मिरजई रहे. सिर पर पगड़ी बंधले आ हाथ में लाठी टेकले ठार भइल. सिर नवा के आ हाथ जोर के देखनिहारन के अभिनंदन कइलस. ओकरा बाद जे शामियाना के अंदर आ बाहर सन्नाटा पसर त बुझाइल कि निसबद रात के सन्नाटा ह. आंखियन के हजारन पुतली एकाएक भिखारी बाबा के ऊपर ठहर गइल. उनका एक एक बोल,हाव ,भाव आ भंगिमा पर लट्टू हो गइल. उहां के कमजोर काया से आवाज आइल,‘ रउरा सभे के सेवा में हाजिर बानी, पहिले कुछ सुनब लोग कि तमासा देखब लोग.’\nएका एक कई तरह के आवाज शामियाना से उठे लागल. कहूं भजन सुने के त केहूं निरगुन सुने खातिर हल्ला गुल्ला करे लागल. केहूं उनुकर पूरबी सुने खातिर बेहाल रहे. सबसे जादा लोगन के मांग ‘बिदेसिया ’ पाट देखे के रहे. रह से बिदेसिया के शुरूआत भइल. ‘ केकरा से आग मांगी केकरा से पानी... ’\nसभे जानत बा कि भोजपुरी के लोक कलाकार भिखारी ठाकुर के जन्म बिहार के सारण जिला के कुतुबपुर छपरा में सन 1887 में भइल रहे. उहां के भोजपुरी संस्कृति के सामाजिक सरोकरा के साथे अ़इसन गुंथनी कि अभिव्यक्ति के धारा ऊ भिखारी शैली बन गइल. ऊ अकेला अइसन कलाकार रहले, जे खुद क वि, गीतकार, नाटककार, निरदेशक, संगीतकार आ कुशल अभिनता रहस. ऊ अपना नाटकन में हरमेशा सूत्रधार के भूमिका में रहस. ओकरा माध्यम से चुटिला अंदाज में आपन बात कह जास. तवना पर लोग बाग बाग हो जाव. सरकार उहां के पद्मश्री सम्मान से सम्मानित त कइले रहे. बाकिर बड़का साहित्यकार राहुल सांस्कृत्याण बाबा उहां के शेक्सपीयर त आचार्य शिवपूजन सहाय जी भारतेंदु हरिश्चंद्र के उपाधि देले रहीं. एह महानायक के निधन 10 जुलाई 1971 के कुतुबपुर में भइल रहे. बिहार सरकार सोनपुर छपरा मार्ग पर भिखारी चौक पर ‘भिखारी नाच मंडली’ के मुरती स्थापित कइले बिया.\nभिखारी ठाकुर अपना रचनन में समाज के नया रूप पेस कइले बानी. समाज में चोर लेखा घुसल कुरीतियन , अबेवस्था आ स्त्रीयन के दुरदशा पर अपना तमाशा के माध्यम से जन जन में लोक चेतना जगावे के काम कइनी. जइसे बेटी बेचवन के धिक्कारत ‘बेटी वियोग’, नसइल मरदन के फटकारत ‘पिया नसइल’, ‘बिदेसिया’ में परदेसी पिया से दुर ओकरा परान पियारी के मन आ तन के पीड़ा , ‘गंगास्नान’ में महतारी के लसारत मुंहजोर पतोह के हाल, ‘गोबरघिचोर’ मेंं सामांतियन के बीच औरतन के तन मन मुक्ति के बात कइले बानीं. समाज में पुरूष वरचस्व के मान तुड़ के औरतन के मन मिजाज के पीड़ा सामने लावे में रचनाकार के जोर नइखे. खुद भिखारी औरत बन के अपना नाटकन में मेहरारूअन के मन के पीड़ा उजागर कइलें बानीं.\nनाम: जनकदेव जनक\nपता: सब्जी बगान लिलोरी पथरा झरिया,\nपो. झरिया, जिला-धनबाद, झारखंड(भारत) पिन 828111,


टटका खबर, शुक, १७ फरवरी २०१२ – टटका खबर\n(पटना हवाई अड्डा पर परेड के सलामी लेत नेपाल के प्रधानमंत्री बाबूराम भट्टराई)\nबदलत बिहार पर वैश्विक सम्मेलन के उद्घाटन आजु पटना में नेपाल के प्रधानमंत्री बाबूराम भट्टराई कइलन. अपना संबोधन में भट्टराई कहलन कि अगर भारत आ नेपाल मिल के काम करें त सीमा पर के इलाकन कें समृद्धि के दुआर खुल सकेला. कहलन कि भारत के पाँच गो राज्यन से नेपाल के सीमा लागेला जवना में सबले लमहर सीमा बिहार का साथे लागेला. ऊ नेपाल के पनबिजली के इस्तेमाल करे के कहलन.\nबदलत बिहार के वैश्विक सम्मेलन में मारीशस के संस्कृति मंत्री मुकेश्वर चुन्नी, नेपाल के परिवहन मंत्री सरिता गिरी, योजना आयोग के उपाध्यक्ष मोंटेक सिंह अहलूवालिया समेत अनेके लोग मौजूद रहल. एह मौका पर पटना के यातायात व्यवस्था चरमरा गइल.\nबिहार विश्वविद्यालय परीक्षा समिति आजु राज्य भर में विशेष पात्रता परीक्षा आयोजित करवलसि. कई जगहा कदाचार का चलते परीक्षा रद्द कर देबे के पड़ल.\nविधानसभा के चउथा दौर के चुनाव वाला इलाकन में आजु साँझ से प्रचार के काम बन्द हो गइल. एह इलाकन में अतवार का दिने वोट डालल जाई.\nचित्रकूट का एगो सभा में भाजपा अध्यक्ष नितिन गडकरी कहलन कि राहुल अबहीं कागज फाड़े से शुरु कइले बाड़न. अइसन मत होखे कि काल्हु चल के ऊ कपड़ो फाड़े लागसु.\nमीडिया के आकलन के झूठलावत मायावती कहली कि बसपा फेर पूरा बहुमत से जीते जात बिया. पिछला बेर का तरह एहु बेर मीडिया के आकलन गलत साबित होखे वाला बा.\nबसपा नेता स्वामी प्रसाद मौर्य के रायबरेली आवे पर चुनाव आयोग रोक लगा दिहले बावे.\nभाजपा नेता अरूण जेटली कहलन कि गैर भाजपा सरकारन का चलते यूपी के विकास ना हो सकल.\nमुस्लिम आरक्षण पर बेनी प्रसाद वर्मा के भाषण के रिपोर्ट चुनाव आयोग मँगवा लिहलसि.\nकांग्रेस पर आरोप लगावत सपा नेता अखिलेश यादव कहलन कि ई पार्टी घोटाला करे में अतना चतुर चाल्हाक बिया कि आम आदमी ओकरा घोटाला के समुझियो नइखे पावत.\nकांग्रेस आ राकांपा गठबन्हन मुंबई महानगरपालिका से शिवसेना आ भाजपा गठबन्हन के हटावे में असफल हो गइल. राज ठाकरे के मनसे के किंगमेकर बने के सपनो धूमिल हो गइल बा.\nकेन्द्र के राष्ट्रीय आतंकवाद रोधी केन्द्र बनावे के योजना के कई राज्य विरोध करत बाड़े. भाजपा के मुख्यमंत्रियन का अलावे ममता बनर्जी, नवीन पटनायक, जयललिता वगैरह लोग एकर विरोध करत कहत बा कि ई राज्य के अधिकार में दखलंदाजी होखी.\nरूस में बनल अत्याधुनिक लड़ाकू एमआई -१७ वी-५ हेलीकोप्टर के भारतीय वायुसेना में शामिल कर लिहल गइल बा. एह हेलीकाप्टरन से ऊंच दुर्गम जगहन पर सैनिक साजोसामान ले जाए में वायुसेना के क्षमता बढ़ जाई.\nकुडनकुलम परमाणु बिजली परियोजना के सुरक्षा जांच खातिर तमिलनाडु सरकार के बनावल चार सदस्यीय विशेषज्ञ समिति काल्हु से आपन काम शुरू करी.\nइटली के राजदूत के सफाई दिहला का बावजूद भारत सरकार इटली के नौसेना का गोलीबारी से मरल दू गो मछुआरन के मामिला में दोषियन के कवनो रियायत देबे का मूड में नइखे लउकत. कहत बिया कि ई घटना कवनो नियम कानून से गलत बा आ दोषियन के जरूरे सजाय दिहल जाई.\nकाकोदकर समिति आपन रिपोर्ट आजु केन्द्र सरकार के सँउप दिहलसि. एहमें रेल यात्रा पर संरक्षा सेस लगावे के सिफारिश कइल गइल बा.\nपाकिस्तान में पश्चिमोत्तर के अशांत कबाइली इलाका में आजु मस्जिद के बाहर एगो आत्मघाती हमला में २६ लोग मरा गइल आ पचास लोग घवाहिल हो गइल.\nअफगानिस्तान के राष्ट्रपति हामिद करजई काल्हु पाकिस्तान के राष्ट्रपति आसिफ अली जरदारी से भेंट कइलन आ दुनु देश का बीच आतंकवाद का खिलाफ लड़ाई में सहयोग बढ़ावे पर विचार कइल\nकेन्द्र सरकार वोडाफोन के आयकर मामिला में सुप्रीम कोर्ट के फैसला के समीक्षा करे खातिर एगो याचिका दायर कइलसि.\nमुंबई शेयर बाजार के सूचकांक आजु १३५ अंक चढ़ के बंद भइल. रुपिया के दाम में कवनो उलटफेर ना भइल आ सोना के दाम में मामूली गिरावट आइल.\nतिकोनिया एकदिना क्रिकेट शृंखला में आजु सिडनी में भइल मैच में श्रीलंका ऑस्ट्रेलिया के आठ विकेट से हरा दिहलसि. बरखा का चलते खेल ४१-४१ ओवर के कर दिहल रहे.\nलंदन ओलंपिक खेल के हॉकी क्वालीफायर खातिर भारत के पुरूष आ महिला टीम काल्हु से नई दिल्ली के मेजर ध्यानचंद स्टेडियम में आपन अभियान शूरु करी.


भोजपुरी भाषा में पढ़ें: बिहार चुनाव में बबाल करी मनोज वाजपेयी के भोजपुरिया रैप | ayodhya – News in Hindi | Dainik Bhaskar News\nHome उत्तर प्रदेश भोजपुरी भाषा में पढ़ें: बिहार चुनाव में बबाल करी मनोज वाजपेयी के...\nभोजपुरी भाषा में पढ़ें: बिहार चुनाव में बबाल करी मनोज वाजपेयी के भोजपुरिया रैप | ayodhya – News in Hindi\nदुपहरिया में दलान पs बइठल-बइठल इहे सोचतs रहीं कि कहिया कौवलेज खुली कि पटना जइंतीं. बड़का चा खेत पटावे चल गइले तs मोबाइल अउर इयर फोन निकलनी. उटूब पर गाना टीप के सुनने लगनी- बम्बई में का बा. थोड़का देर के बाद लागलs कि केहू बोलावs ता. कान में से ठेपी निकलनी तs चंदन भईया चिचियातs रहन, ऐ पवन ! ऐ पवन ! केंवाडी खोलs एगो बात बतावे के बा. केंवाड़ी खोलनी तs गला में लटकल इयर फोन देख के चंदन भईया खिसिया गइले. कहले, का रे पवनावा, दिने राते कनटोप्पा पेन्ह के माबाइले में घुसियाइल रहत बाड़े कि कुछुओ पढ़ाईयो होता?\nदेख बीपीएससी के फारम भरे के डेट निकलs गइल बा. हम कहनी, आवs भईया, बइठ के बतियावल जाव. चंदन भईया चौकी पs बइठले तs कहले, कान में ठूंस के का सुनत रहस कि हमार हंकार सुनाते ना रहे. हम जानतs रहीं कि चंदव भईया के पोलटिक्स में बड़ा मन लागतs रहे. ऊ पढ़े में जतना तेज रहन ओतने तेज नीतीश, लालू अउर मोदी के बतकहियो में रहन. हम कहनी, एक हफ्ता पहिले एगो नाया भोजपुरी रैप आइल बा. एह गाना में मनोज बाजपेयी के कमाल देखे लायेक बा. एकरा में सिनेमो से बेजोड़ काम कइले बाड़े. चिराग पासवान इ गाना के ट्वीट कइके नीतीश कुमार पs कटाक्ष कइले बाड़े. चंदन भईया कहले, तनी सुनाव तs. बीडियो टीप के मोबाइल उनका देने बढ़ा देहनी.\nबम्बई में का बा?\nमोबाइल प गाना बाजे लागलs. चंदन भईया मुड़ी गड़ा के देखे लगले.बम्बई में का बा,\nइहवां का बा,\nदू बिगहा में घर बा लेकिन\nसूतल बानी टेम्पू में\nजिनगी इ अझुराइल बाटे\nनून तेल अइर सेम्पू में\nगांव छोड़ला के बहुते दुख\nएतना सुन के चंदन भइया हमरा देने देख लगे. जब टोटल गाना सुन लेले तs कहले, ई तs गजब गार्दा गाना बा. बिहार से कमाये खातिर जे बोम्बे, दिल्ली जाता ओकर मरम ई गाना में बाड़ा बढ़िया से बतावल गअल बा. मनोज बाजपेयी त मिजाजे खुश कर देले बाड़े. उनकर कवनो जबाब नइखे. ई गान के लिखले बाड़े डॉ. सागर. उनकर गीत सुन के तs मन हिलोरा मारे लागतs बा. कोरोना के बेमारी जब बढ़े लागलs तs केतना अदमी बोम्बे, दिल्ली से बिहार आइल रहन. अगर घरहीं रोजी-रोजगार मिलल रहित तs ई दुरदासा ना होइत. ई दुख के ई गाना में मनोज बाजपेयी गावतs बाड़े-\nकामकाज ना गांव में बाटे\nमिलत नाही नौकरिया हो\nदेख कइसे हांकतs बाड़े\nजइसे भेंड बकरिया हो\nकामधाम रोजगार मिलितs\nगंउवे में में सड़क बनइतीं जा\nजिला जवारी छोड़ के ईवहां\nठोकर काहे खइतीं जा\nना ता बम्बई में का बा ?\nकेहू गांव काहे छोड़ेला ?\nहम चंदन भईया से कहनी, ई गाना में तs में इहो बतावल गइल बा कि केहू काहे गांव छोड़ के परदेस कमाये जाला. अगर गांउवे में काम-धंधा मिल जाइतs, पढ़े-लिखे आ इलाज के बढ़िया सुविधा मिल जाइतs, तs केहू दिल्ली बोम्बे काहे जाइतs. गांव में बाल बच्चा के पोसल मोसकिल हो जाला तs मजबूरिये में गांव छेड़हीं के पड़ेला.\nबेटा-बेटी लेके गांवे\nजिनगी जियल मोहाल हवे\nना निमन इस्कूल कहीं\nना निमन असपताल हवे\nपरदेसी अइले देस तs का भइल ?\nचंदन भइया कहले, जनतरs पवन, चिराग पासवान काहे ई गाना के नीतीश कुमार के टौग कइले बाड़े ? चिराग पासवान नीतीश कुमार के ई बतावल चाहतs बाड़े कि परदेस से बिहार आवे लोगन के साथे ठीक सलूक ना कइ गइल. कोरोना के चलते बहरी कमाये वला लाखन अदमी के शहर में काम-धंधा छूट गइल. घरे लौटला पs सरकार कहले रहे कि अब उनका कहीं जाए के जरूरत नइखे. जेकरा जइसन लूर बा ओकरा वइसन काम मिली. लेकिन जब इहां काम ना मिललs तs ऊ लोग फेन लोग दिल्ली, पंजाब जाए लगले. अगर ई बात चुनाव में उठी तs नीतीश कुमार का जबाब दिहें.\nजुलम होत बा हमनी संगवा\nकेतना हम बरदास करीं\nदेस के बड़का हाकिम लोग पs\nअब कइसे विसवास करीं\nसब जानेला केकरा चलते\nना घरवा में राशन बा\nइहवां का बा ?\nबिहार चुनाव में खेल बिगाड़ी ई गाना\nचंदन भइया कहले, बिहार के चुनाव कोरोना के आफत में होखे वाला बा. ई बेमारी से जिनगी तs खतम होइए रहल बा पूंजियो-पगहा तबाह बा. रोज कमाये खाये वाला के जियल मोसकिल हो गइल बा. ऊपर से अब महंगाईयो जान मरले बा. जेकर बगली खाली बा ऊ चुनाव में दाव साध सकेला. बिहार सरकार कहले रहे कि बाहर काम करे वाला करीब 23 लाख लोग अपना घरे लौटल रहन. एकरा में से आधा लोग अभी एहिजे बा. अपना हाल से नखुश ई लोग अगर नीतीश सरकार के खिलाफ चल गइले तs बड़का उलटफेर हो सकेला.\nअबही चिराग के नीतीश से झंझट चल लहल बा. एह से ऊ खोज-खोज के अइसन बात निकाल रहल बाड़े जवन नीतीश के नोकसान होखे. बहरी से बिहार लौटे वला लोगन के हक के खातिर चिराग बहुत पहिले से आवाज उठावत रहलन. दोसर बात कि ऊ एह घरी चुनाव ना चाहतs रहनs. अब नीतीश से फरियावे खातिर चिराग खुल के ताल ठोक रहल बाड़े. ई संजोगे कहाई कि एही टाइम में मनोज बाजपेयी के अइसन गारदा गानो आ गइल. मौका के फैदा उठावे खातिर चिराग खटाक से ई गाना को लोक लिहले. लेकिन बात कुछुओ कहs ई गाना बा एकदम मस्त.\nऑक्सीजन की कमी से नहीं गंभीर बीमारी से मरे मरीज


नेट पर भोजपुरी के एगो युग पूरा होखे का मौका पर – Anjoria\nआजु से बारह बरीस पहिले भोजपुरी के पहिलका वेबसाइट अंजोरिया डाॅटकाॅम के शुुरुआत भइल रहुवे. तब से आजु ले बहुते कुछ बदल गइल. नेट पर सैकड़ो वेबसाइट हो गइल बाड़ी सँ भोजपुरी के. अलग बात बा कि भोजपुरी में ना चला के ओकनी में से अधिका वेबसाइटन के हिन्दी भा अंगरेजी में चलावल जात बा. आ ओहु में से अधिका पर बस गीत गवनई, सेक्सी आ हाॅट फिलिमन के भरमार बा.\nई सब देखि के कुछ भोजपुरिया बंधु लोग भोजपुरी में फूहड़पन का खिलाफ आन्दोलन चलावत रहेलें. गीत गवनई आ फिलिमन के फूहड़पन त सभका लउकेला बाकिर भोजपुरी का साथे होखत बलात्कार पर सभे चुप्पी साध लेला. गीत गवनई के फूहड़पन से समय अइला पर निपटल जा सकेला बाकिर भोजपुरी का साथे जवन फूहड़पन होखत बा तवन समय का साथे लाइलाज होखल जात बा.\nभोजपुरी के मठाधीश आ धंधेबाज लोग भोजपुरी के 8वीं अनुसूची में शामिल करावे खातिर जतना मेहनत कइलें आ करत रहेलें. ओकर दसवों अगर भोजपुरी के संवारे सम्हारे पर लगवले रहतें त आजु भोजपुरी के रूप बहुते निखरल रहीत. भोजपुरी के सबले बड़का समस्या का तरफ कवनो मठाधीश भा धंधेबाज के नजर नइखे काहें कि ओह पर मेहनत बहुते करे के पड़ी आ मिले के बा ठेंगा.\nहमरा एह बात के संतोष बा कि अंजोरिया आ अब भोजपुरिका का मार्फत हम भरपूर कोशिश कइनी आ करत जात बानी कि भोजपुरी के एगो मानक शैली उभर सको. सही सही भोजपुरी लिखाव आ एकरा के पढ़े में सुविधा होखो. दाग, दागि, आ दागी का फेर में भोजपुरी का साथे होखत बलात्कार रोकला के जरूरत बा. हम जानबूझ के अतना बड़हन शब्द बलात्कार के इस्तेमाल करत बानी काहे कि बलात्कार करे वाला बस अपना आनंद के धियान राखेला जेकरा साथे बलात्कार होखत बा ओकरा ला कवनो चिन्ता ना रहे ओकरा मन में.\nभोजपुरी में अर्ध ह्रस्व इ आ उ का चलते बहुते कुछ भरम पैदा हो जाला. लोग के बुझइबे ना करे कि भईल आ भइल, कईल आ कइल में का सही बा का गलत. भी के इस्तेमाल भोजपुरी के सहज प्रवाह के रोकेला कि ना. कब कि लिखल जाव आ कब की. देवरिया कने की शब्द के इस्तेमाल तनिका बेसी होला बाकिर ओकरा के समहर भोजपुरी में शामिल कइल ठीक रही कि ना एह पर सोचला के जरूरत बा. बाटे, बावे, बड़ुवे, बाने जइसन शब्दन में से कवना के बढ़ावल जाव?\nअंजोरिया के एगो युग पुरा होखे के आनन्द तब अउरी अधिका हो जाई जब सभे मिल बइठ के एह सवालन के जवाब खोज पाई. धियान राखे के पड़ी कि एहमें हिन्दी के व्याकरण कम आ संस्कृत के व्याकरण के अधिका माने के जरूरत पड़ी. हमरा त इहे लागेला कि भोजपुरी का साथे होखत फुहड़पन के सबले अधिका दोष हिन्दी विद्वानन के बा जे जानबूझ के भोजपुरी के अझुरवले राखे, बदनाम करे में लागल रहेलें. भोजपुरी के हिन्दी के उपभाषा बतावे वाला भोजपुरिया बाकिर हिन्दी विद्वानन के हम नमकहराम कहे में तनिको ना सकुचाएब.\nआजु फेरू दोहरावत बानी कि भोजपुरी के 8वीं अनुसूची में शामिल करवला से बेसी जरूरी बा भोजपुरी के एगो भाषा का रूप में मान्यता. केन्द्र सरकार के राजभाषा विभाग एगो हिन्दी षडयंत्र का तहत भोजपुरी आ बहुते स्थानीय भासन के हिन्दी के उपभाषा बना के राख दिहले बा. एह उप भाषा वाला कलंक से भोजपुरी के मुक्ति दिआवल बहुते जरूरी बा.\n– – ओम प्रकाश सिंह\nPrevious Post: झीमी-झीमी बूनी बरिसावेले बदरिया\nNext Post: भोजपुरी के अस्मिता बचावे खाति बनल “भोजपुरी अस्मिता मंच”


टटका खबर, वैशाख अँजोरिया अष्टमी 2079 विक्रमी, सोमार – टटका खबर\nMay 9, 2022 उद्धव ठाकरे, जौनपुर, डॉक्टर बी. भट्टाचार्य, देवरिया, नवनीत राणा, परीक्षा, प्रश्न पत्र लीक, बिहार लोकसेवा आयोग, भूमिहार, रोहतास, सारण, सुशील मोदी\nबिहार के मशहूर होम्योपैथ डॉक्टर बी. भट्टाचार्य के काल्हु अतवार का दिने 98 बरीस का उमिर में निधन हो गइल. ऊ अपनहीं ह्रदय रोग से पीड़ित रहलन बाकिर तबहियों आखिरी समय ले मरीजन के इलाज करत रह गइलन. श्रद्धांजलि.\nबिहार लोक सेवा आयोग के 67वीं संयुक्त प्रारंभिक परीक्षा के प्रश्न-पत्र लीक होखे के खबर सही निकलला का बाद अतवार का दिने हो चुकला का बावजूद परीक्षा रद्द करे के घोषणा कइले बावे आयोग.\nनीतीश सेवक मानल जाए वाला आ भाजपा के राज्यसभा सांसद सुशील मोदी काल्हु एगो ट्वीट क के भूमिहारन के बझावे का कोशिश में आपन योगदान दिहले बाड़न. एने कुछ समय से कहल जाए लागल बा कि भूमिहार समाज भाजपा से बिलगे लागल बा आ भूराबाल (भूमिहार, राजपूत, ब्राह्मण, लाला) साफ करे के बात करे वाला लालू के राजद का ओर सटल शुरु कर दिहले बावे. काल्हुए भूमिहार ब्राह्मण सामाजिक फ्रंट पटना के प्रांतीय सम्मेलन में कहबो कइल गइल कि भूमिहार के कवनो थरिया में खाए से परहेज नइखे, बस परोसा सवदगर होखे के चाहीं. अब ऊ परोसा जहवाँ मिले, जेकरा थरिया में मिले, ओकरा जात घरम के परवाह कइला बिना जिमे ला तइयार बा. सम्मेलन के अध्यक्षता फ्रंट के अध्यक्ष सुरेश शर्मा कइलन.\nसुशील मोदी के कहना बा कि भूमिहारन के सबले अधिका भाव भाजपे में मिलल बा. पहिला बेर कवनो बिहारी भूमिहार के केन्द्र सरकार में कैबिनेट मंत्री के पद भाजपे सरकार में मिलल रहुवे. (वइसे सुशील मोदी शायद भुला गइलन कि भूमिहार मोरारजी देसाई देश के प्रधानंत्री रह चुकल बाड़न. बस ऊ गुजरात के भूमिहार रहलन.) इहो बतवले बाड़न कि पिछला विधानसभा चुनाव में भूमिहार समाज के 15 गो टिकट दीहले रहल भाजपा जबकि राजद बस एगो उमीदवार बनवले रहल.\nउद्धव ठाकरे के घर मातोश्री का सोझा हनुमान चालिसे पढ़े के बात करे वाला निर्दलीय सांसद नवनीत राणा आ उनुका पति विधायक रवि राणा के महाराष्ट्र सरकार देशद्रोह का आरोप में जेल मेंआडाल दिहले रहल. हाईकोर्ट से जमानत मिलला का बाद जेल से छूटल नवनीत राणा उद्धव के चुनौती दिहले बाड़ी कि बेंवत होखे त उनुका खिलाफ चुनाव लड़ि के देखावसु. अब एह चुनौती का बाद महाराष्ट्र सरकार फेरु अदालत से दरखास्त करे वाली बा कि एह लोग के जमानत रद्द क दीहल जाव काहे कि ई लग अदालत के शर्त तूड़ले बा.\nउत्तर प्रदेश के जौनपुर जनपद का गौराबादशाहपुर इलाका में अतवार का दिने गोमती नदी में एगो औरत आ एगो मरद के लाश मिलला के खबर बा.\nसारण जिला के नैना गाँव के एगो लईकी के ओकरे मामा पर जायदाद हड़पे का नीयत से छूरा मार के जान लेबे के कोशिश करे के आरोप लगावल गइल बा. घवाहिल लईकी के इलाज सदर अस्पताल में करावल जा रहल बा.\nसारणे जिला के डोरीगंज इलाका के सिंगही बालू घाट पर अतवार का दिने एगो ट्रक से कचरा के 35 बरीस के एगो आदमी के मौत होखे के खबर बा.\nरोहतास जिला के डेहरी इलाका में दिल्ली-कोलकाता राष्ट्रीय राजमार्ग पर दहाउर गांव का नियरा एगो कार से कचरा के तीन आदमी के मौत होखे के खबर बा.\nजौनपुर के पहलवान बादल यादव हत्याकांड का सिलसिला में गौराबादशाहपुर के थानाप्रभारी अवध नाथ यादव के निलंबित कर दीहल गइल बा. एगो दोसरा मामिला में एगो छात्र के हत्या का मामिला में जलालपुर थाना के प्रभारी निरीक्षको के लाइन हाजिर क दीहल गइल बा.\nजौनपुर से प्रकाशित होखे वाला एगो हिदी दैनिक के संपादक सैय्यद मेंहदी हुसैन सामिन के काल्हु ग्वालियर से आइल पुलिस टीम गिरफ्तार क लिहलसि. मेंहदी हसैन पर आरोप बा कि ऊ ग्वालियर के एगो बिजनेसमैन से धोखाधड़ी क के 1.38 करोड़ रुपिया हड़ले बाड़न.\nउत्तर प्रदेश के देवरिया में राजकीय महिला डिग्री कालेज के कार्यवाहक प्राचार्य के छात्रावन से अश्लील हरकत करे का आरोप में आतवार का दिने गिरफ्यार कर लीहल गइल बा.\nMay 7, 2022 Reporter


सही मेहनत उर्फ परम चालू के सफलता-कथा – Anjoria\nJul 31, 2014 आलोक पुराणिक\nगुरुदेव दीक्षांत समारोह में घोषित कइलन – हम तीन गो टापर घोषित करत बानी – कर्मठ, चालू, अउर परमचालू. हमरा उमेद बा कि एह महाविद्यालय से बहरि जा के ई लोग हमार नाम रोशन करी. एह मौका पर इहो बतावत बानी कि आजु से पाँच साल बाद एहमें से जवन विद्यार्थी सबले अधिका उन्नति क के देखाई ओकरा के एह महाविद्यालय के चेयरमैन बना दिहल जाई.\nकर्मठ नाम वाला विद्यार्थी तरह-तरह के इम्तिहानन के तइयारी शुरु क दिहलसि. कश्मीर से लिहले कन्याकुमारी ले आ करौली से लगवले कलकत्ता ले तमाम इम्तिहान देत ओकरा सोझा इहे साॅच उभरल कि हे आसकरन, तोहरा बस में बस इम्तिहानन में बइठल बा. एकरा फल पर तोहर अधिकार नइखे. ओह पर अधिकार ओहनी के बा जे मुख्यमंत्री के जाति के होखे, परीक्षक मंडल के अधिकारिय के नात रिश्तेदार होखे. एह तरह 97987897984 इम्तिहान दिहला का बाद ओकरा अंडमान निकोबार के जरवा आइसलैंड में चपरासी के नौकरी मिलल. आ एकरा पीछे इहे कारण रहे कि अतना दूर जाे ला परीक्षक मंडल के अधिकारियन के कवनो रिश्तेदार राजी ना रहल.\nचालू नाम के विद्यार्थी सीधे जाके एगो मंत्री के गोड़े पड़ गइल आ कहलसि – हमहु भूमिहार हईं, रउरो भूमिहार हईं. हमार भला करीं. नेता ओकरा से आपन चंपी-पालिश करवावल शुरु क दिहलसि. गँवे-गँवे ओकर प्रमोशन भइल. ओकरा काम सँउपल गइल कि उ अपना नेताजी के विरोधियन का बारे में अखबारन में खबर छपवावे कि फलां स्मगलर ह, फलां चोर ह. उ फलां त महाठग ह. हर महीने उ ई खबर छपवावे लागल कि नेताजी अगिला रि-शफल में अउरी बड़ मंत्री बनेवाला बाड़न. एह तरह के खबर छपला से नेताजी के दरबार में कटे ला आवेवाला मुरगन के गिनिती में बढ़ोत्तरी होखे लागल. चालू के अइसन सेवा से नेताजी प्रसन्न भइलन आ ओकरा के अपना सर्वेंट क्वार्टर में जगहा दे दिहलन.\nएक दिन मौका पाके चालू नेताजी से जाके कहलसि – महाराज, रउरा कंस्टूटेंसी के हउ विधायक एह घरी रउरा दरबार में अब कुछ कमे आवत बा. आइबो करेला त रउरा बातन पर ओह तरह वाह-वाह ना करे जइसे पहिले करत रहे. आ हम त इहो सुनत बानी कि उ आब रउरा मुकाबिलो लोग का दरबार में हाजिरी लगावे लागल बा. ई त खतरा के घंटी बा. रउरा अगिला चुनाव में ओकर टिकट काटि के हमरा के दिअवा दीं. हम राउर नौकर हईं आ विधायक बनला का बादो सर्वैंटे क्वार्टर में रहब.\nचालू के अइसन बाति सुन के नेताजी बोलले – चालू, लागऽता कि तू अखबार ना पढ़ऽ. देखऽ, आजुए खबर छपल बा कि आपन मुन्ना ओह दारु-बार में मार-पिटाई कइलसि, ओह डांस बार में ओह नर्तकी के खोदलसि आ ओही बार में उ चरस बेचत पकड़ा गइल. एह खबरन से साफ हो गइल बा कि आपन मुन्ना अब नेेता बने जोग हो गइल बा. ऊ अब विधायकी जोग बन गइल बा. एहले विधायकी के टिकट त ओकरे मिली बाकिर तोहार सेवाभाव देखि के हम तय कइले बानी कि तोहरा के राष्ट्रीय नाली आयोग भा राष्ट्रीय गाली आयोग के आफीसर आन स्पेशल ड्यूटी बनवा देब. एह दुनू के चेयरमैन हमही हईं. तब हम दुनू जने पूरा दुनिया घूम-घूम के ओहिजा के नालियन आ गालियन के अध्ययन कइल जाई. एक टूर में देखब जा कि पेरिस, वेनिस, जकार्ता, न्यूयार्क के गाली कइसन होले, फेर दोसरका टूर में देखब जा कि बीजिंग, ब्रुनई, मोरक्को आ काहिरा में नाली कइसन होली सँ.\nचालू का करतन. उ नाली आयोग में आफीसर आन स्पेशल ड्यूटी बनके विदेश-भ्रमण करे लागल.\nतिसरका टापर माने कि परम-चालू पहिले कुछ होमवर्क कइलसि. उ शहर के बड़का लोगन के सूची बनवलसि. फेर ओह लोग के फैमिली प्रोफाइल के अध्ययन कइलसि त देखलसि कि नाहियो त पचीस जने के बेटी बिआहे जोग हो गइल बाड़ी सँ. एहमें से पाॅच गो पर ऊ लाइन मारल शुरू कइलसि आ आखिर में एगो मंत्री-पुत्री के सेट कइए लिहलसि. परम-चालू के ई ससुर मंत्री सौभाग्य से साझा-सरकार के मंत्री रहल. उ चार सांसदन का दम पर हर हफ्ता आठ गो शर्त सरकार का सोझा राखि देत रहुवे. अइसने कवनो शुभ मुहुर्त मे मौका के फायदा उठावत उ अपना दामाद परम-चालू के राज्य-सभा के सदस्य बनवा दिहलसि.\nपांच बरीस बाद तीनो आपना महाविद्यालय दोबारा गइले. कर्मठ बस से लटकत-झूलत महाविद्यालय पहुंचल. चालू टैक्सी में पहुंचल. परम-चालू लाल बत्ती लागल कार में टाप-टनाटन अवस्था में महाविद्यालय पहुंचल.\nबतावल गैरजरूरी बा कि परम-चालूए के महाविद्यालय के चेयरमैन बना दिहल गइल.\nएह कहानी से हमनी के तीन गो सीख मिलत बा –\n1 – सिरिफ पढ़-लिख के टाप कइला से कुछ हासिल ना होखे, टाप त कर्मठो कइले रहुवे.\n2 – चालूगिरीओ एक हदे ले काम आवेले काहे कि चालूगिरी के सड़क जहां खतम होले ओहिजा नेतवन के अड्डा होला, जहाँ सभका ला एंट्री ना मिले.\n3 – अंतिम पावर, आखिरी खेल एह मुल्क में नेतवने का लगे बा.\nआलोक पुरानिक के फेसबुक पेज\nOne thought on “सही मेहनत उर्फ परम चालू के सफलता-कथा”


बालीवुड का क्रिकेट टीम में मनोज तिवारी – Anjoria\nभोजपुरी सिनेमा के मेगा स्टार मनोज तिवारी भोजपुरी सिनेमा के अकेला कलाकार बाड़न जिनका के बालीवुड के क्रिकेट क्लब में शामिल कइल गइल बा. पिछला दिने सिलीगुड़ी में आयोजोत एगो चैरिटी मैच में बालीवुड क्रिकेट क्लब के मुकाबिला टालीवुड क्रिकेट क्लब से भइल. एह मैच में सुनील शेट्टी का कप्तानी में खेलत बालीवुड के टीम टालीवुड के टीम के निमना से हरा दिहलसि. एह मैच में चार गो विकेट लेबे वाला आ सोलह गो रन बनावे वाला मनोज तिवारी के “मैन आफ दि मैच” घोषित कइल गइल. बालीवुड का तरफ से खेले वालन में कप्तान सुनील शेट्टी आ मनोज तिवारी का अलावे आफताब शिवदासानीम डिनो मारिया, शक्ति कपूरम प्राची देसाई आ महिमा चौधरी वगैरह कलाकार बतौर खिलाड़ी शामिल रहले. मैच का बाद सिलीगुड़ी के मीडिया मनोज तिवारी के जादूई खेल के खूब प्रशंसा कइले.


गरियवला आ झनकला से कवनो फायदा नइखे – Anjoria\nगरियवला आ झनकला से कवनो फायदा नइखे\nNov 1, 2010 असहमत, असहमति जाहिर करे के सीमा, नाराजगी\nभोजपुरी के सबले बड़हन नेटवर्क जय भोजपुरिया डॉट कॉम आ भोजपुरिया डॉट कॉम भोजपुरी गायिका कल्पना पर आरोप लगवले बा कि ऊ ओह लोग के गारी दिहले रही. कवनो आदमी के एह आचरण के कवनो तरह से जायज ना ठहरावल जा सके आ जब आरोपी कल्पना जइसन बड़ गायिका होखसु तब त अउरो ना.\nअँजोरियो पर कुछ बदजात लोग आपन संस्कार देखा जाला. एही चलते कुछ दिन पहिले हम जरुरी कर दिहले रहीं कि जबले रउरा लॉगिन ना करब तब ले कवनो टिप्पणी ना लिख पायब. बाकिर एकाध गो बदतमीज आदमी का चलते जायजो पाठक के परेशानी ना देखल गइल त बाद में बन्धन हटा लिहनी.\nकुछेक बेर पहिलहू कह चुकल बानी आजु फेर दोहरावे के जरुरत आ गइल बा कि कवनो वेबसाइट भा नेटवर्क ओकरा संचालक के मंच आ मीडिया हऽ. ई ओकरा पर निर्भर करत बा कि ऊ का प्रकाशित होखे दी का ना. एहमें राउर कवनो कहना नइखे चले वाला. मंजूर बा त रहीं ना त जाये खातिर स्वतंत्र बानी. बाकिर गरियवला आ झनकला से कवनो फायदा नइखे. ओकरा से बस राउर सुभाव के पता चली. आ गारी केहू देव ओकर भर्त्सना होखे के चाहीं, हमहू करब.\nएह मौका पर इहो बतावत चलीं कि अँजोरिया भोजपुरी में काम करे वाला हर आदमी, संस्था, संगठन के प्रोत्साहित करेले, करत आइल बिया, करत रही. बस एकरा के अपना पब्लिसिटी खातिर इस्तेमाल करीं दोसरा के गरियावे खातिर ना. हँ मुद्दा के विरोध अलग बाति बा. अँजोरिया के कोशिश रहेला कि उहो भाव सामने आवे दिहल जाव जवना से हम सहमत नइखीं. एह चलते कई बेर दुनु पक्ष के बाति सामने आवे दिहल जाला. हँ, अगर कबो लागल कि कवनो बाति में दू गो पक्ष का बीच के असहमति अतना बड़ बा कि असहमति पर कवनो सहमति ना हो पाई त ओह हालत में अँजोरिया चुप लगा जाले, चुप लगा जाई.\nOne thought on “गरियवला आ झनकला से कवनो फायदा नइखे”\nचलीँ एह मुद्दा पर हमहूँ चुप्पी साध लेत बानी ।\nLeaveaReply to Mukesh Yadav[C.A.T, Branch-CIVIL,ROORKEE(UTTRAKHAND)]Said...\tCancel reply


टटका खबर (बुध, 19अगस्त 2015, बलिया-छपरा) – टटका खबर\nटटका खबर (बुध, 19अगस्त 2015, बलिया-छपरा)\nहवाई अड्डा पर पीएम मोदी के स्वागत करत बिहार के मुख्यमंत्री नीतीश कुमार\nबलिया के दुबहड़ डिग्री कालेज आ सतीश चंद महाविद्यालय के विद्यार्थी काल्हु मंगल का दिने अपना अपना काॅलेज के भ्रष्टाचार आ मनमानी का खिलाफ कलेक्ट्रेट पर प्रदर्शन कइले. एह लोग के शिकायत बा कि दाखिला खातिर मंजूर सीट घटा दीहल गइल बा आ मनमाना तरीका से नाम लिखल जात बा.\nरसड़ा-कासिमाबाद सड़क पर नीबू का लगे मंगल का दिने भइल सड़क हादसा में बाइक से आवत संवरा गांव के मनोज के मौत हो गइल. एकरा बाद नाराज लोग दू घंटा ले सड़क जाम क के राख दीहल.\nबिल्थरारोड के दलित नवही के हत्या का बाद विरोध में बवाल करे वाला दू गो अउर आरोपियन के पुलिस गिरफ्तार कर लिहलसि मंगल का दिने.\nमनियर दियारा में सोमार देर रात करीब दू दर्जन डकैत तीन गो मवेशी खोल ले गइलें. गाँव वाले घेरे के कोशिश कइलन त फायरिंग करत निकल गइले सँ.\nयूपी के पंचायत चुनाव से पहिलही मतदाता सूची में हेरफेर करा के गोटी सेट करावे में लागल बा कुछ लोग. हालत ई बा कि जिनका चुनाव लड़े के रहुवे से अब आपन नाम मतदाता सूची में फेरू से शामिल करावे खातिर परेशान बाड़ें. काहे कि सेटिंग क के ओह लोग के नामे काट दीहल गइल बा वोटर लिस्ट से.\nगाजीपुर के ताड़ीघाट-बारा सड़क पर रेवतीपुर गांव का लगे मंगल का दिने भोर में एगो ट्रक के चक्का सड़क पर धँस गइला का चलते दुनू ओर चार घंटा ले जाम लाग गइल.\nगाजीपुर के करंडा इलाका के शिवदासी चक में एगो नौ बरीस के लड़िकी के बंदूक के गोली लाग गइल. गोली के चलावल आ ओकरा कइसे लागल एकर जानकारी नइखे मिलल. बाद में घवाहिल लड़िकी के वाराणसी के अस्पताल में भरती करावल गइल बा.\nआजमगढ़ के फूलपुर कस्बा में संविदा पर काम करे वाला एगो लाइनमैन सबस्टेशन से शटडाउन ले के काम करत रहुवे तबहिए बिजली चालू क दीहल गइल आ ओकर मौत हो गइल. एकरा बाद नाराज लोग लखनउ मेन रोड जाम क के बवाल मचा दीहल. सीओ आ एसडीएमे को पिटाई हो गइल. कोतवाल आ सिपाही त घवाहिल भइबे कइले.\nसारण जिला के सलहां गाँव के एगो अदमी अपने दामाद पर अपना बेटा के हत्या करे के आरोप लगावत केस कइले बाड़न. पुलिस एक केस में डेरनी थाना के रसूलपुर गाँव के सुबोध सिंह के गिरफ्तार क लिहले बिया.\nसारण जिला के मांझी उत्तर टोला के कपिलदेव सिंह उत्क्रमित मध्य विद्यालय के प्रधानाध्यापक ओमप्रकाश पाण्डेय के मौत हार्ट अटैक का चलते हो गइल. बतावल जात बा कि मंगल का दिने स्कूल से लवटत घरी बरखा में घेरइला पर एगो पलानी में रुक गइले आ ओहिजे बइठले बइठल ढिमला गइलन जवना का बाद उनुका के लेके मांझी पीएचसी दउड़ल लोग बाकिर ओहिजा डाक्टर उनुका के मरल बता दिहले.\nमंगल का दिने छपरा जं. आ अगल बगल के टीसनन पर जम के मजिस्ट्रेट चेकिंग अभियान चलावल गइल आ करीब डेढ़ सौ बिना टिकट लोग से अस्सी हजार रुपिया जुरमाना वसूलल गइल.\nमंगल का दिने सारण जिला के महाराजगंज से सांसद जनार्दन सिंह सिग्रीवाल एकमा के ज्योति सेंट्रल स्कूल परिसर में कौशल विकास योजना के उद्घाटन कइले. एह केन्द्र पर कारीगर, मैकेनिक, इलेक्ट्रिशियन वगैरह बने के प्रशिक्षण लेके लोग आपन रोजगार शुुरू कर सकी.\nसिवान के जेपी चौक पर ट्राफिक नियम के ना माने वाला मोटरसाइकिल चलावे वाला लोग का खिलाफ अभियान चला के दस जने के पकड़ल गइल.\nगोपालगंज पुलिस महावीरी अखाड़ा जुलूस में नचनियन के नाच पर रोक लगा दिहले बिया. मेहरारू बने के नाचे वालन के पकड़ के कार्रवाई करे के चेतावनी दीहल गइल बा. मंगल का दिने आर्केष्ट्रा संचालकन के बोला के एक बात के जानकारी दिहलसि पुलिस.\nभोजपुर के अगिआव बाजार इलाका के अइना गांव का लगे कुछ अपराधी एगो नवह मुन्ना के गोली मार दिहले. ओकरा के अस्पताल में भरती करावल गइल बा.\nसासाराम आरा रोड पर पटेल कालेज का नियरा एगो वाहन मोटरसाइकिल के धक्का मार दिहलसि जवना से ओह पर अपना भाई संगे जात एगो औरत के मौत हो गइल आ भाई घवाहिल होके अस्पताल में भरती करावल गइल बा.\nसासाराम आ डेहरी आन सोन टीसनन के देखभाल आ विकसित करे के जिम्मा अब निजी कंपनी के दीहल जाई.\nलुई बर्जर घूस काण्ड में गोवा के पिछला सरकार के मुख्यमंत्री रहल कांग्रेसी दिगंबर कामत के एगो विशेष अदालत से अगवाह जमानत मिल गइल बा.\nफिलिम ‘मसान’ चूमाचाटी कइला का बाद चरचा में आइल अभिनेत्री श्वेता त्रिपाठी के कहना बा कि एह तरह के सीन करत घरी ऊ सहज ना रहि पावस.\nहमेशा से अपना टेढ़ चाल खातिर चरचा में रहेवाला पाकिस्तानी उच्चायुक्त अब्दुल बासित फेरू आपन अनेरपंथी देखावत हुरियत के नेतवन के बतियावे खातिर नेवतले बाड़न. पिछला बेर एही हरकत का बाद भारत पाकिस्तान संगे होखेवाला बातचीग के नकार दिहले रहुवे.\nराष्ट्रपति प्रणब मुखर्जी के पत्नी शुभ्रा मुखर्जी के आखिरी संस्कार आजु बुध का दिने दिल्ली के लोधी रोड वाला बिजली शवदाह घर में करा दीहल गइल.\nपुणे के फिल्म अउर टेलीविजन संस्थान में प्रदर्शन करत पाँच गो छात्रन के गिरफ्तार कर लिहल गइल बा. पिछला कई साल से पढ़ाई का नाम पर संस्थान में रहे वाला छात्र पिछला कई महीना से बवाल क के रखले बाड़न.\nTags: News in Bhojpuri, छपरा, टटका खबर, बलिया, भोजपुरी में खबर., सारण


खुश बाड़ी रानी चटर्जी – Anjoria\nभोजपुरिया परदा के चर्चित नायिका रानी चटर्जी एह घरी बहुते खुश बाड़ी. आखिर होखसु काहे ना? जब उनुकर हालिया रिलीज ‘साली बड़ी सतावेली’ आ ‘गंगा जमुना सरस्वती’ बाक्स आफिस पर सफल भइल बा त. ‘साली बड़ी सतावेली’ एह घरी पूरा बिहार में शानदार व्यवसाय करत बा. एह फिलिम में रानी साली के केन्द्रीय भूमिका में बाड़ी आ उनुकर जीजा जी बाड़ें सुपरस्टार रवि किशन. मेहरारुवनो के रानी के भूमिका खूब पसंद आवत बा. रानी एहू ला खुश बाड़ी कि एह फिलिम के निर्देशक उनुकर असली जीजा दिलआवेज खान हउवें. ‘गंगा जमुना सरस्वती’ ओ में रानी के भूमिका के खूबे सराहल जाता.


गोली चलाए वाला के लोग पीट के मुआ दिहल – टटका खबर\nरोहतास जिला के अमझोर का बसडीहा गांव में होली मिलन कार्यक्रम का दौरान शुक का देर रात कुछ लोग में झंझट हो गइल जवना में एक आदमी गोली चला दिहलसि. एह पर ओहिजा मौजूद लोग ओह हमलावर के पीट पीट के मुआ दिहल. मरे वाला हमलावर गाँवे के मोती साव के बेटा मनोज कुमार बतावल जात बा. जबकि घवाहिल लड़ीका विजेन्द्र पाल के बेटा मनीष कुमार पाल ह. कहल जात बा कि एह झंझट का पीछे प्रेम प्रसंग बा. मनोज गाँवे के एगो बिआहल औरत के ले के पर साल भाग गइल रहुवे आ साल भर बाद लवटल रहे.


रजिस्ट्रेशन सेक्शन में घंटन चलल फाइलन के जांच. हाईकोर्ट के निर्देश पर शुक का दिने पड़ल विश्वविद्यालय में छापा. संबद्ध कॉलेजन में अनुदान वितरण में भइल गड़बड़ी के दोषी के गिरफ्तारी ना भइलो से नाराज बावे हाई कोर्ट.\nश्रीधर दास देवरहा बाबा श्रीधर दास डिग्री महाविद्यालय के तीन गो छात्र हाईकोर्ट में गोहार लगवले बाड़ें कि पास हो गइला का बादो ओह लोग के मार्क्स शीट नइखे देत विश्वविद्यालय. एही गोहार प अदालत केस दर्ज करे के आदेश दिहले बिया. छापेमारी का बाद विजिलेंस डीएसपी कामैद प्रसाद अउर पीएन सिंह तीनों छात्रन के कागजात जब्त क के ले गइल. एहिजा से निकल के टीम डीबीएसडी कॉलेज कदना में जाके ओकरा प्राचार्य, कर्मी आ छात्रनो से पूछताछ कइलसि.


अक्टूबर 7, 2010 कविता, देवी गीत, भोजपुरी\nतहरा दरश के जुटी कब सुजनिया, देवी हो मइया ना\nबानी तहरे शरनिया, देवी हो मइया ना.\nलछिमी के रूप बरिसावेला धनवा\nदुखियो के खूब अगरावेला मनवा\nहमनी के दुख के मिटी कब कहनिया, देवी हो मइया ना\nखुशहाल जिंदगनिया, देवी हो मइया ना.\nभव भव विभव पराभवकारिनि\nबिस्वविमोहिनि स्ववस बिहारिनि\nतुलसी के सुर में करींले पुजनिया, देवी हो मइया ना\nआके तहरे शरनिया, देवी हो मइया ना.\nजग के कोलाहल में जीव छटपटाला\nतब शारदा रूप परगट हो जाला\nसुर में मगन होले झूमेले दुनिया, देवी हो मइया ना\nकइके तहरो पुजनिया, देवी हो मइया ना.\nतहरे प लागल नयनवा ए मइया\nआइल विमल बा सरनवा ए मइया\nमन के बीराना में बाजी पैजनिया, देवी हो मइया ना\nकहिया छिटकी चंदनिया, देवी हो मइया ना.\nमेहरारुअन के जतन से बचल बिया भोजपुरी


बतकुच्चन – १०७ – Anjoria\nबतकुच्चन – १०७\nApr 25, 2013 बतकुच्चन\nहँसुआ के बिआह में खुरपी के गीत, हिंदी का पेपर में गणित के सवाल. हो सकेला कि आजु के बतकुच्चन रउरो कुछ अइसने लागे. पिछला दिने तीन जगहा बम फटला के खबर आइल. अमेरिका के बोस्टन, पाकिस्तान के पेशावर आ भारत के बेंगलुरु से. एह तीनो में बहुत कुछ एके जइसन होखला का बावजूद बहुत कुछ अलगा बा. एह बम धमाकन के आवाज हमरो कान में गूँजल आ अबहियों गूँजत बा बाकिर ओहु ले अधिका आवाज पिछला दिने नीकु जी का भाषण से उठल. संगे रहि के घात करे वाला संघतियन का तरह नीकु हमेशा से नमो का खिलाफ रहल बाड़न. बाकिर बात हम एकरो ना करब. बात करब आजु टोपी आ टीका के. टोपी पहिरला आ पहिरवला के टीका कइला, लगवला, आ लगावे के.\nओह दिन नीकु जी का भाषण में कहल गइल कि देश चलावे खातिर कबो टीको लगवावे के पड़ी आ कबो टोपीओ पहिरे के पड़ी. देश के राजनीति कवन हद ले टोटरम बनत चल गइल बा एकर ई बड़हन नमूना बा,. टोटका कइल टोटरम कहल जाला. अगर लागे कि केहु टोना क दिहले बा त ओह से बचे बचावे ला टोटका भा टोटरम कइल जाला. बाकिर वोट बैंक हथियावे खातिर परिश्रम ना कर के कमे मेहनत में कुछ टोटरम कर के हथिया लिहल जाव एकरे कोशिश में समेटा गइल बा आजु के राजनीति. ना त टोपी पहिरल अतना बड़हन मुद्दा ना बन जाइत. टोपी पहिरला आ पहिरवला में फरक होला. आ टोपी पहिरावलो दू तरह के होला. एगो में सम्मान देखावे करे खातिर सामने वाला के टोपी पहिना के इज्जत दिहल जाला त आम बोलचाल का भाषा में केहु के बुड़बक बनावे का बारे में कहल जाला कि टोपी पहिरावत बाड़ऽ का?\nटोपी का संगे टीका क बात कहल गइल रहे. त चलीं कुछ टीको पर टीका कर लिहल जाव. टीका के एक रुप एगो जमाना से साहित्य में चलत आइल बा जब कवनो बात समुझावे खातिर ओकर टीका लिखात रहुवे. भगवद्गीता के अनेके टीका मौजूद बाड़ी सँ, जवना में हर टीकाकार अपना अपना अंदाज में गीता पर टीका कइले बा, माने कि ओकरा के समुझावे के कोशिश कइले बा. दोसर टीका उ भइल जवन लिलारे लगावल जाला. चंदन भा भभूत के टीका. बिआहल मेहरारू मँगटीका पहिरेली सँ जवन माँग पर टिकल रहेला. टिकल आ टीकल के मतलब अलग अलग होला. टिकल माने कवनो आधार पर ठहरल आ टीकल माने कि टीका लगावल. अब टीका कई तरह के हो सकेला. एक टीका त ऊ जवन लिलारे लागेला आ दोसरका ऊ जवन डाक्टर लोग कवनो रोग से बचावे खातिर लगावेले. जइसे कि चेचक के टीका लागत रहे एक जमाना में आ टीबी के टीका आजु ले लागत बा. बाकिर का अइसनको कवनो टीका बनल बा जवन आम आदमी के लगावल जा सके नेतवन के पसारल बीमारी से बचाव खातिर ? शायद ना, आ शायद बनहु ना दीहें ई नेता लोग. जइसे कि आजु ले महिला आरक्षण बिल कानून ना बन सकल, जइसे कि आजु ले सेकुलरिज्म के परिभाषित ना कइल गइल. अदालतो इहे कहि के रहि गइल कि सेकुलरिज्म एगो लचीला अवधारणा ह आ एकरा के अइसहीं रहे दिहल जाव. आ एकरे परिणाम ह कि सेकूलर राजनीति टीका लगावे आ टोपी पहिरावे के टोटरम ले सिमट के रहि गइल बा. जय हिन्द !


शाहरुख़ जइसन भूमिका में अवधेश मिश्रा – Anjoria\nजुलाई 1, 2010 अवधेश मिश्रा\nबरसो पहिले शाहरुख़ खान के एगो फिल्म आईल रहुवे डर. एह फिल्म में शाहरूख के किरदार प्यार में पागल एगो मनोरोगी के रहुवे. कुछ अइसने किरदार भोजपुरीओ में नज़र आवे वाला बा.\nभोजपुरी के सबसे लोकप्रिय खलनायक आ भोजपुरिया बैडमेन का नाम से मशहूर अभिनेता अवधेश मिश्रा जल्दिये प्यार में पागल मनोरोगी का भूमिका में नज़र अइहें. अमेरिकन कंपनी पन फिल्म्स के भोजपुरी फिल्म जरा देब दुनिया तोहरा प्यार में में अवधेश मिश्रा फिल्म ला हीरोइन शिखा से पागलपन का हद तक प्यार करत बाड़े. ओने शिखा रवि किशन से प्यार करत बाड़ी. अपना प्यार शिखा के पावे खातिर अवधेश बहुते खून खराबा करत बा बाकिर जइसन कि फिल्मन में अमूमन होला हिरोइन आखिरकार हीरोवे के मिलत बिया.\nअवधेश कहतारे कि फिल्म के निर्देशक धीरज कुमार उनका किरदार के जीवंत बनावे खातिर ढेरे मेहनत कइले बाड़न. अमेरिकन तकनीक से बनल भोजपुरी के एह पहिलका फिल्म जरा देब के संगीत आजु काल्हु बहुते लोकप्रिय हो रहल बा. राजेश रजनीश का संगीत से सजल एह फिल्म के गीतकार विनय बिहारी, श्याम देहाती आ प्यारेलाल हउवें. फिल्म में तीन गो आइटम सोंग बा जवना के सीमा सिंह, तस्लीम, आ कोमल ढिल्लन पर फिल्मावल गइल बा.\nफिल्म एही महीना बिहार में रिलीज़ होखे जा रहल बिया.


बोल्डो से बोल्ड – "फूहड़ सनीमा" – Anjoria\nकला, कलाकार, साहित्य, सिनेमा. ई सगरी माध्यम देश आ समाज के नया दिशा आ प्रेरणा देली स. इतिहास गवाह बा कि एह माध्यमन से कईगो सामाजिक क्रांति भइल बा आ सामाजिक बदलाव आइल बा. समाज में सिनेमा अभिव्यक्ति के एगो मजगर माध्यम ह आ एकर असर समाज पर पड़बे करेला काहे कि देश आ समाज के दिशा देबे वाल नवही सिनेमा के देखादेखी करेले.\nपिछला दिने सिनेमाई परदा पर कुछ अइसन फिलिम देखावल गइली स जवन चरचा के विषय बनली स. ख़ास तौर पर ओह फिलिमन के निर्माता-निर्देशकन के, काहे कि ओह लोगन के फिलिम ओह लोग के छवि का हिसाब से ना रहल. एहिजा महेश भट्ट के उदहारण लिहल जा सकेला जे हमेशा अपना फिलिमन में जन आक्रोशवादी नायक के परोसले. अइसन नायक जवन सिस्टम के खिलाफ आवाज़ उठावत रहे आ गरीबन के मसीहा रहत रहे. . साथही उनुका फिलिमन में सामाजिक विसंगतियनो के देखावल जात रहे. बाकिर पिछला कुछेक साल से ऊ आपन नजरिया बदल दिहलन. हाल ई हो गइल कि अपना फिलिम में ऊ पोर्न स्टार सन्नी लियोन के परोस दिहलें. आखिर एकरा के का समुझल जाव ? का आजु के सिनेमादर्शक बदल गइल बा ? का ऊ समाज के सच्चाई देखावे फिलिमन के नकारत जात बा ? आ कि अइसन फिलिम बस रुपिया बिटोरे के लालसा भर रह गइल बा ? सच्चाई जवन होखे बाकिर सोचे जोग बा.\nसास बहू से छोटका परदा पर क्रांति ले आवे वाली एकता कपूरो अपना “डर्टी पिक्चर” में विद्या बालन के मांसल देह के भरपूर प्रदर्शन करवली आ करोड़ो बिटोरली. बहरहाल ई सगरी मुद्दा बहस के बा. बात अगर सिनेमा भोजपुरी के कइल जाव त एहिजो कुछ अइसने बा. खबर बा कि “बेटवा बाहुबली” जइसन हिट फिल्म से भोजपुरी फिल्म इंडस्ट्रीज़ में डेग धरे वाली कंपनी विजसन फिल्म्सो “डर्टी पिक्चर्स” के राहे चल निकलल बिया आ अजय दीक्षित के लेके एगो “फूहड़ सनीमा” बनवले बिया. जइसे महेश भट्ट कैम्प में इमरान हासमी तय होलें वइसहीं विजसन फिल्म्सो में अजय दीक्षित फिक्स बाड़े. “फूहड़ सनीमा” पूरा तरह से एगो मसाला फिल्म ह जवना के निर्देशिक हउवें ब्रज भूषण, जिनकर छवि एह से ठीक उलटा बा. ब्रजभूषण सिनेमा भोजपुरी के अकेला निर्देशक हउवें जिनका कला अउर सांस्कृतिक फिलिमन ला दिहल जाए वाला राष्ट्रीय पुरस्कार मिल चुकल बा. मद्रास एफ टी आई आई से स्नातक ब्रजभूषण सेंसर बोर्डो में आपन सेवा दे चुकल बाड़े. ” कहो ना प्यार है”, “लगान”, “हम साथ साथ है” जइसन फिलिमन के ऊ सेंसर कर चुकल बाड़न. इहे ना भोजपुरी ऊ अबले जवने फिलिम बनवले बाड़ें सगरी सामाजिक, पारिवारिक आ प्रेम रस में डूबल रहली सँ. अब अगर “फूहड़ सनीमा” के पोस्टर देखीं त साफ़े पता चल जाई कि फिलिम में कतना फूहड़ता भरल होई.\nसवाल उठऽता कि का लोगन के मूड बदल गइल बा ? का हमनी के दर्शक लंगटई पसंद करे लागल बाड़ें ? “फूहड़ सनीमा” कतना फूहड़ होई एकर पता त फिलिम के रिलीज होखला का बादे चली. एहिजा इहो जानल जरूरी होई कि ब्रजभूषण विजसन फिल्म्स के सहयोग से कवना फूहड़ता के बात कइले बाड़न? विजसन फिल्म्स के फिलिम “बेटवा बाहुबली” से भोजपुरी में एक्शन फिलिमन के दौर चल निकलल रहुवे आ भोजपुरी के एगो बढ़िया अभिनेतो मिलल रहे. अब देखे के होई कि एह फिलिम “फूहड़ सनीमा” कवन कीर्तिमान बनावत बिया.\nएह फिलिम के निर्माता विजसन फिल्म, आ सह निर्माता आर्यन फिल्म एंड म्यूजिक कं॰.अउर शीतल इंटरटेनमेंट हवे. बहुमुखी अभिनेता अजय दीक्षित के संगे बाड़ी ग्लेमर क्वीन अर्चना सिंह. बतावल जात बा कि फिलिम अगिला महीना रिलीज होखी.\nबहरहाल ब्रजभूषण, अजय आ फिलिम के पूरा टीम के बधाई!.


टटका टटका, अतवार, 13 सितम्बर 2020 – टटका खबर\nSep 13, 2020 अमित शाह, कुशीनगर, कोविड, जौनपुर, दरभंगा हवाई अड्डा, देवरिया, नीट परीक्षा, प्रयागराज, बक्सर, महराजगंज, मानसून सत्र, संसद, सीवान, सोनभद्र\nप्रधानमंत्री नरेन्‍द्र मोदी आजु बिहार में पेट्रोलियम क्षेत्र के तीन गो परियोजना राष्ट्र के समर्पित कइलें. एहमें पारादीप-हल्दिया-दुर्गापुर पाइपलाइन के विस्‍तार करत दुर्गापुर-बांका खंड अउर पूर्वी चंपारण आ बांका में रसोई गैस सिलेंडर भरे वाला दू गो एलपीजी संयत्र शामिल बाड़ी स. नौ सौ करोड़ रूपिया के एह योजनन से ढेरे लोगन के रोजगार मिली आ इलाका में नया उद्योगो धंधा खुले के राह बनी. 193 किलोमीटर लमहर दुर्गापुर-बांका पाइपलाइन जवना के आजु उद्घाटन भइल ऊ 679 किलोमीटर लमहर पारादीप-हल्‍दिया-दुर्गापुर गैस पाइपलाइन परियोजना के हिस्सा हवे.\nदेश के नागर विमानन मंत्री हरदीप सिंह पुरी आजु कहलन कि दरभंगा से दिल्‍ली, मुंबई, अउर बेंगलुरू के दैनिक उड़ान ला एही महीना से बुकिंग शुरू हो जाई आ छठ परब से पहिलहीं दरभंगा हवाई अड्डा से उड़ान शुरू हो जइहें स.\nसंसद के मॉनसून सत्र काल्हु सोमार से शुरु होखे जा रहल बा आ पहिला अक्टूबर ले चलावल जाई. एह सत्र के शुरू होखे से पहुलहीं सोनिया आ राहुल गाँधी विदेश चल गइल बाड़ें आ शायद सत्र खतम होखे से पहिले लवटि आई लोग. जब देश में कई गो बड़हन मुद्दा पर बहस करे के समय आइल बा त देश के एगो बड़का राजनीतिक गोल के माथ नेतन के देश के बाहर गइल चिन्ता के बाति बा.\nबतावल गइल बा कि एह सत्र में प्रश्‍नकाल ना होखी, आ शनिचर अउर अतवारो के बइठक होखल करी.\nगृह मंत्री अमित शाह के समहर मेडिकल जाँच करे ला दिल्ली के एम्स में भरती कइल गइल बा. पिछला महीना 30 तारीख के उनुका के कोविड उपचार का बाद एम्‍स से छुट्टी देत घरी एह जाँच को सलाह दीहल गइल रहुवे.\nदेशभर में आजु मेडिकल स्‍नातक प्रवेश परीक्षा – नीट के सफल आयोजन हो गइल एह परीक्षा में कोविड से बचाव के सगरी एहतियात लीहल गइल आ करीब पन्द्रह लाख विद्यार्थी एहमें शामिल भइले. करीब पौने चार हजार केन्द्र पर ई परीक्षा लीहल गइल.\nबरीस 2001 में वेनिस फिल्‍म समारोह में मीरा नायर के फिलिम मानसून वेडिंग के मिलल पुरस्कार का बाद अब उनइस बरीस बाद निर्देशक चैतन्‍य तम्‍हाणे के मराठी फिलिम ‘द डिसाइपल’ ला सबले बढ़िया पटकथा के पुरस्‍कार मिलल बा.\nआ अब भोजपुरी पट्टी से कुछ अउरी खबर –\nमहराजगंज पुलिस सोनौली इलाका से एगो नेपाली तस्कर के सवा छह किलो चरस का साथे गिरफ्तार क लिहलसि.\nसोनभद्र जिला के जुगेल इलाका में सोन नदी में नहात मध्य प्रदेश के चार गो लइका डूब गइलें. एहमें से तीन गो के लाश बरामद हो गइल बा आ चउथको के तलाशल जा रहल बा.\nगैंगस्टरन का खिलाफ चलत अभियान में जौनपुर जिला के अपराधी गिरोहन के करीब 22 करोड़ के संपति जब्त क लीहल गइल बा. दोसर खबर बा कि मडियाहू कोतवाली इलाका में ठनका गिरला से एगो औरत के मौत हो गइल.\nएगो मिनी ट्रक में लुका के बिहार ले जाए वाला एगो आदमी के देवरिया पुलिस लार इलाका से गिरफ्तार कइलसि.\nबक्सर जिला के ब्रह्मपुर इलाका से उत्पाद विभाग के टीम ढेरे विदेशी शराब का साथे एगो तस्कर के गिरफ्तार क लिहलसि. बक्सरे के औद्योगिक थाना इलाका से सेना के एगो जवान के शराब के नशा में धुत हालत में पुलिस गिरफ्तार क लिहलसि. एगो अउर खबर बा कि कोडरवां गांव के एगो आदमी शनिचर राति अपना मेहरारु के गड़ांसा से काट के मुआ दिहलसि आ बाद में अपनहुं फाँसी लगा के मर गइल.\nसीवान जिला के मैरवा इलाका से आजि एगो पिकअप वैन पर ढेरहन विदेशी शराब मिलला का बाद ओह पर सवार तीन जने के गिरफ्तार क लीहल गइल.\nकुशीनगर के तुर्कपट्टी इलाका से एगो फर्जी ग्राहक सेवा केन्द्र चला के खाता धारकन के रुपिया हड़पे वाला गिरोह के पांच गो अपराधियन के गिरफ्तार क लीहल गइल.\nप्रयागराज के सराय इनायत इलाका में एगो इनार से एगो लइका के लाश बरामद भइल.


प्रदेश के चार गो राज्य में बाँटे के प्रस्ताव केन्द्र सरकार कुछ सवाल उठावत फेर राज्य सरकार का लगे भेज दिहलसि. केन्द्र जानल चाहत बावे कि एह विभाजन के पूरा रूपरेखा का रही. सीमा का होखी, राजधानी कहवाँ बनी, कर्जा कइसे बँटाई आ अधिकारियन के बँटवारा कइसे होखी एह सब सवालन के जबाब राज्य सरकार से माँगल गइल बा.\nप्रदेश में मतदाता सूची पुनरीक्षण के काम दू जनवरी से दू दिन खातिर फेर करावल जाई जेहसे कि पिछला अभियान में छूटल फटकल मतदाता आपन नाम सूची में दर्ज करवा लेसु.\nराज्य भर में चलत शीतलहरी में अबहीं ले बासठ लोग मर चुकल बा. शीतलहरी का चलते सगरी स्कूल पच्चीस दिसम्बर ले बन्द करा दिहल गइल बा.\nकाकोरी काण्ड के महानायक पण्डित रामप्रसाद बिस्मिल, ठाकुर रौशन सिंह आ अशफाकुल्लाह खाँ के बलिदान दिवस पर सोमार का दिने राज्य भर में श्रद्धांजलि कार्यक्रम आयोजित भइल. एही दिने ठाकुर रौशन सिंह के नैनी जेल में, अशफाकु्लाह खाँ के फैजाबाद जेल में आ पण्डित रामप्रसाद बिस्मिल के गोरखपुर जेल में फाँसी दे दिहल गइल रहे.\nपिछला हफ्ता बलिया के एगो होटल से पंजाब के सर्राफा व्यवसायी के सामान चोरी होखे के मामिला के पर्दाफाश अबहीं ले नइखे भइल जवना से व्यापारी वर्ग में नाराजगी बा. पहिले त चोरी के रपट लिखे के थाना तइयार ना भइल त स्थानीय विधायिका मंजू सिंह का कहला पर घटना के अगिला दिने रपट दर्ज भइल. छह दिन बितला का बादो मामिला के जाँच में कवनो प्रगति नइखे भइल. हालात अतना संदिग्ध बना दिहल गइल बा कि कवनो अधिकारी एह मुद्दा पर मुँह खोले के तईयार नइखे होत. एह चोरी में करीब बाइस लाख के सोना चाँदी आ नगदी चोरी होखे के शिकायत व्यापारी कइले बा.\nचरण सिंह के जन्मदिन तेईस दिसम्बर के सपा किसान दिवस का तरह मनाई.


सेमर के फूल | जोगीरा\nHome भोजपुरी साहित्य भोजपुरी कथा-कहानी सेमर के फूल\nदेवेन्द्र नाथ तिवारी\nएगो छोट बच्ची के दुआरे प एगो सेमर के विशाल गाछ रहे. ओह घरी इहे बसंत के महिना चलत रहे. सेमर के फूल दिन में लाल-लाल फूलाव आ सांझी होत गिर जाए. छोटकी बुचिया रोज अपना खिड़की के लगे स्टूल रख के ओह प खड़ा हो के फूलवा के निहारे, निरखे आ सोचे कि केहु एह फुल के तूड़ के ओह के दीही त केतना निमन होइत. बिछवना प से उठते बुचिया आपन स्टूल उठावे आ पहुंच जाए खिड़की के सोझा. बुचिया के माई इ देख के बड़ा चिंतित रहें कि कहीं इ खिड़की से बाहर गिर मत जाव आ कवनो अनहोनी मत हो जाए.\nसमय बितत गइल बाकि इ सिलसिला जारी रहे. एक दिन सेमर के गछिया के दोसर तरफ के छत प एगो मेहरारू कपड़ा पसरले रही ऊ जब ओह कपड़न के बिटोरे लगली तबे उनकर नजर सेमर के फूलन प पड़ल उहो ओह फूलन के निरखे लगली. कुछ देर बाद छत प एगो आदमी आ गइल आ उ ओह मेहरारू के अंकाबारी में बांध लिहले, दुनो बेकत एक दुसरा के निहारते छत प सुत गइल लोग. फिर कुछ देर बाद एगो दोसर मरद अइने त इ दुनो जाना झटका के साथे एक- दोसरा से अलग हो गइल लोग. उ मरदा तनी खिसियाह बुझात रहे, मेहरारू के लखेदे लागल. आ जब उ धरा गइली त उनका के कोठा प से सेमरे के गाछी प धकेल दिहलस.\nओह मेहरारू के हाथ में सेमर के एगो डाढ़ लागल जवना में फूल भी रहे. बाकि उ डाढ़ केतना देर तक वजन सही, मेहरारू नीचे गिर गइली. बुचिया आपन खिड़की प से चिल्लाइल माई रे जल्दी आव, ऊ मेहरारू फूल तुड़े गइली ह त गिर गइली ह. माई घर से नीचे आके देखली ह त सेमर के गाछ त एगो लाश पड़ल बा. बुचिया के मन में इ बात बैठ गइल बा कि सेमर के फूल तुड़ला से आदमी मर जाला. अब बुचिया सेमर के फूल तुड़े के कबो ना सोचेले.\nलेखक: देवेन्द्र नाथ तिवारी (आखर के फेसबुक पेज से)\nपिछला लेख‘पीके’ में आमिर का भोजपुरी अवतार\nअगिला लेखमंदिर मे दुसाध\nसृष्टि में स्वर्ग जो अगर बाटे


नेहा श्री के राजस्थान में ‘तांडव’ आ यूपी अउर दिल्ली में कहली ‘प्यार कवनो खेल ना ह’ – Anjoria\nराजस्थानी सिनेस्टार नेहा श्री राजस्थानी का साथही हिन्दी, हरियाणवी, मैथिली अउर भोजपुरी फिलिमन में पूरा सक्रिय बाड़ी.\nएह महीना मई में नेहा श्री के केन्द्रीय भूमिका वाली दू गो फिलिम रिलीज भइली स आ दुनू के कारोबार निकहा शानदार रहल. दुनू में नेहाश्री के अदाकारी के सराहल जात बा.\n18 मई से राजस्थान में रिलीज राजस्थानी फिलिम ‘तांडव’ के बम्पर ओपनिंग मिलल आ अबहियों अनेके सिनेमाघर में फिलिम शानदार रूप से चलत बा. तांडव के लेखक निर्देशक लखविंदर सिंह आ निर्माता नन्दकिशोर मित्तल हउवन.\n16 मई से उत्तर प्रदेश आ दिल्ली के अनेके सिनेमाघरन में नेहाश्री के भोजपुरी फिलिम ‘प्यार कवनों खेल ना ह’ रिलीज भइल. लोग एह फिलिम में नेहा श्री के कुशल अभिनय, मोहक अदा आ मनमोहिनी नृत्य खूबे पसंद कइले बा. निर्माता निर्देशक राकेश कुमार के एह फिलिम में नेहा श्री संगे भोजपुरी सुपर स्टार खेसारीलाल यादव आ नवोदित नायक गायक लाडो मधेशिया बाड़न.\nनेहाश्री के एगो अउर फिलिम जल्दिए रिलीज होखे वाली बा भोजपुरी फिलिम ‘सजना मंगिया सजा द हमार’. मैनास प्रोडक्शन का बैनर में एह फिलिम के हलचल सिंह बनवले बाड़न आ ओम प्रकाश यादव निर्देशित कइले बाड़न.\nप्यार कवनों खेल ना ह\nधमाल मचावे ला तइयार ‘निरहुआ हिन्दुतानी’


अरबा सहिओ रहला पर कुनबा डूबे के डर बा – बतंगड़ – 88 – Anjoria\nलोकतंत्र में लोक के चलेला बाकिर लोक के घोड़ा चलावेला तरह तरह के घुड़सवार मौजूद बाड़ें अपना देश में. केहू का लगे खानदान के नाम बा त केहू जाति आ फिरका का भरोसे अपना लोक के हाँकत आपन लोक-परलोक बनावे-सुधारे में लागल रहेलें. हालही में कर्नाटक का चुनाव में एह घुड़सवारन के करतब देखे के मिलल आ लोक ठकुआइल-भकुआइल देखते रहि गइल. एक दिन पहिले ले जे लोग एक दोसरा के हरावे-गरियावे में लागल रहुवे ऊ चुनाव के परिणाम का बाढ़ में दहात एके गाछ पर आसरा ले लीहल. एगो होला रामराज जब बाघ बकरी एके घाट पर पानी पिए लागेलें आ एगो होला बाढ़ के आफत जब साँप छुछुन्दर एके गाछ पर आसरा ले लेलें. ओह घरी उनुका सोझा आपन-आपन जान बचावे के फिकिर एक दोसरा के जान लिहला से अधिका होला.\nबाकिर ई आपद धरम कतना दिन ले निभावल जा सकेला. एक ना एक दिन आपुस के विरोधाभास हावी होखहीं के बा. ज्ञान के बहत गंगा सोशल मीडिया पर एक दिन सीता स्वंयवर के कथा नयका संदर्भ में पढ़े के मिलल. सीता स्वंयवर में शर्त रहुवे कि जे शिवजी के धनुष पर प्रत्यंचा चढ़ा के देखा दी सीता के बिआह ओकरे से होखी. सगरी राजा जब आपन-आपन बल लगा के हार गइलें त सभे मिल के ओह धनुष के प्रत्यंचा चढ़ावे के कोशिश करे लागल. ई देखि के एगो विप्र पूछ बइठलें कि महाराज सभे, अगर जे कहीं रउरा सभे मिल के ई काम करिओ लेब त सीता केकरा से बिआहल जइहें. जबाब मिलल कि तब हमनी का अपना में लड़ के एकर फैसला कर लेब आ जवन राजा आखिर में जीयत बाँच जाई ओकरे से सीता के बिआह होखी.\nएह घरी एगो नाकाबिल फेंकू प्रधानमंत्री का खिलाफ तरह तरह के काबिलन के जमात एक दोसरा से हाथ मिला के देश के एह नाकाबिल पीएम से छुटकारा दिआवो के सपना देखे-देखावे में लागल बा. ई लोग अपने तर्क के कि मोदी सरकार एगो नाकाबिल सरकार बिया तुरते कुतर्क साबित कर देत बाड़ें जब सभे मोदी के हरावे ला एक दोसरा के एकजुट हो जाए के गोहार लगावत बा. कुमारस्वामी के सत्यवादिता के लोहा त हमहूं मानत बानी जे चुनाव का पहिले कहले रहुवे कि अगर हमार सरकार ना बन पावल त हम जान दे देब. ओने बबुओ के गोल का सोझा जियला मरला के सवाल खड़ा हो गइल रहुवे. अगर जे कहीं कर्नाटको हाथ से बेहाथ हो गइल त बबुआ के जिनिगी नरक होखल तय रहुवे. दुनु गोल के मजबूरी कर्नाटक में अन्हरा-लंगड़ा के सरकार बनवावे में सफल हो गइल आ मौका देखते देश भर के मोदी विरोधी हाजिर हो गइलें जयकारा लगावे खातिर.\nसभ छँवड़िन के झूमर पाड़े जात देखि के दिल्ली के लंगड़िओ कूद पड़ल. भलहीं ओकरा के मंच पर पहिला कतार में केहू आवे ना दीहल. सभका लागत बा कि अगर सगरी मोदी विरोधी गोल एकजुट हो जासु त मोदी के आसानी से हरावल जा सकेला. आ ई लोग ओह कहाउत के सही साबित करावे में लागल बा जब एगो महान साँख्यिकीविद् नदी के औसत गहराई निकाल के अपना कुनबा के पार करे के सिग्नल दे दिहलसि. ऊ हिसाब लगवलसि कि नदी के औसत गहराई ओकरा परिवार के औसत लम्बाई से कम बा आ ओकर कुनबा आराम से नदी पार कर जाई. बाकिर नदी में हेलवला का बाद जब ओह पार चहुँपल त देखलसि कि ओकर पूरा कुनबा नदी में डूब चुकल रहुवे. ओकरा तबो समुझ में ना आ पावे कि आखिर अरबा सही रहला का बावजूद कुनबा डूबल त कइसे.\nएह लोग के अरबा के काट एगो अउर अरबाबाज निकाल के बतवले बा कि अगर सभे मिलिओ गइल तबहियों भाजपा सबले बड़का गोल बन के उभरी आ ओकर कम से कम 226 गो सांसद जीत जइहें. बाकिर हमनी के एह अरबाबाजन के फेर में नइखे पड़े के. नोटा के बटन दबावहूं के गलती नइखे करे के काहे कि ऊ सगरी वोट देश के हरावे के काम करी. सुनत नइखीं चर्च आ मस्जिद से एके आवाज उठत बा कि सभे मोदी का खिलाफ वोट करे. दुख त ई देख के होखत बा कि एकरा जबाब में मठ आ मन्दिरन से नइखे सुनात कि सगरी वोट मोदी का गोल के दीहल जाव.\nआ चलत चलत एगो अउर कहाउत रेघरियावल चाहत बानी – चार बाँस चौबीस गज अंगुल अष्ट प्रमाण. एते प सुल्तान है मत चूको चौहान.\nPrevious Post: नीक-जबून-14\nNext Post: खुदकुशी करे वालन पर ममता जन करीं – बतंगड़ – 89


अपने देश में सौतेलापन के दंश झेलत भोजपुरी – Anjoria\nJan 5, 2012 आठवीं अनुसूची, भोजपुरी\nभारत के एक हजार साल पुरान देशज भाषा भोजपुरी अपने देश में आजु सौतेलापन के शिकार बिया. राजनेतवन आ केंद्र सरकार के अनदेखी का चलते भोजपुरी दसियन बरीस से संवैधानिक मान्यता खातिर तरसत बिया. खास त ई बा कि दुनिया के सोलह देश के 20 करोड़ से बेसी लोग के भाषा भोजपुरी के मॉरिशस में संवैधानिक मान्यता मिल चुकल बा बाकिर अपने देश में अपना जायज हक से वंचित राखल जात बा भोजपुरी के. भोजपुरी समाज दिल्ली के अध्यक्ष अजीत दुबे के कहना बा कि समृद्ध सांस्कृतिक विरासत अउर प्रचुर साहित्य वाली भोजपुरी भाषा देश में सरकारी अनदेखी के शिकार बिया. आपन निराशा जाहिर करत अजीत दूबे के कहना बा कि, संविधान के आठवीं अनुसूची में शुरूआत में 14 गो भाषा रहली स बाकिर बाद में समय-समय पर एह सूची में संशोधनों करि के सिंधी, कोंकणी, मणिपुरी, नेपाली, बोडो, डोंगरी, मैथिली आ संथाली के संवैधानिक मान्यता दे दिहल गइल बाकिर भोजपुरी के ई दर्हा देबे में आनाकानी कइल जात बा. जबकि भोजपुरी एह भाषवन से कवनो मामिला में उनइस नइखे.\nअजीत दुबे कहले कि इहो अजब विडंबना बा कि संघ लोक सेवा आयोग के परीक्षा तक में अभ्यर्थियन के हिंदी-अंग्रेजी वगैरह का अलावा नेपाली आ सिंधीओ में परीक्षा आ साक्षात्कार देबे के छूट बा बाकिर भोजपुरी के ना. कहलन कि ई भोजपुरी भाषी लाखों उम्मीदवारन का साथे होखे वाला अन्याय बा. भोजपुरी भाषा के आठवीं अनुसूची में शामिल करे के लेके संसद में पन्द्रहियन बेर निजी विधेयक पेश भइल बा. विशेष ध्यानाकर्षण प्रस्तावो का जरिये एह मुद्दा के उठावल गइल बा. बाकिर सब बेनतीजा. केन्द्र सरकार से हर बेर बस आश्वासने मिल के रहि गइल बा.\nआठवीं अनुसूची में अउरियो भाषा शामिल करे खातिर बनल सीताकांत महापात्र समिति जून 2004 में दिहल अपना रिपोर्ट में भोजपुरी के अनुसूची में शामिल करे के पैरवी कइले रहे. जवना का बाद केंद्रीय मंत्री शिवराज पाटिल संसद में घोषणा कइले रहले कि जल्दिये एह भाषा के संवैधानिक मान्यता दे दिहल जाई. 2006 में केंद्रीय गृह राज्य मंत्री श्रीप्रकाश जायसवालो अइसने कहले रहले बाकिर सब बेमतलब निकलल. मौजूदा 15वीं लोकसभा में 30 अगस्त 2010 के ध्यानाकर्षण प्रस्ताव का जरिये अनेके पार्टियन के सांसद एह मामला में एकजुटता देखवले रहले बाकिर तबहियो सरकार से बस आश्वासने मिल के रहि गइल.\nअजीत दुबे एह सरकारी रवैया के भोजपुरी भाषा खातिर ओकर तिरस्कार बतवले.\n(पिछला दिने बलिया में भइल साक्षात्कार का आधार पर)\nटूट सकेला केंद्र में यूपीए गठबंधन\n2 thought on “अपने देश में सौतेलापन के दंश झेलत भोजपुरी”\nभोजपुरी के ओकर हक मिलि के रहे के चाहीं। भाषा में जेतना गुन होखे के चाहीं उ सब भोजपुरी में बा…बिना देर के एके एकर मान-सम्मान (संवैधानिक मान्यता) मिलहीं के चाहीं…अउर हमरा लागता की अगर भोजपुरी क्षेत्र से जुड़ल नेता, अधिकारी अगर मन से जोड़ लगा देव लोग त इ मिनटो में संभव हो जाई पर का कहल जाव भोजपुरी अपनिए लोग से उपेक्षित बिया।\nखैर एक ना एक दिन भोजपुरी के ओकर अधिकार मिलबे करी…पर इ जेतना जल्दी मिल जाव ओतने अच्छा रही। जय भोजपुरी।\nभारतीयता के महान सेवक भाजपा आला लोग कहाँ रहे 1998 से 2004 तक ?\nएगो बात आउरो कि संघ लोक सेवा आयोग में परिक्छा देवे खातिर भोजपुरी माध्यम काहे के बनावल जाई ? ना एगो किताब भोजपुरी में, ना कुछ आ माध्यम के बात होता। सबसे बड़ बात त ई बा कि केतना भोजपुरिया लोग बा जे तइयार बा परिक्छा देवे के भोजपुरी में ? बिहार के विस्वबिद्यालय में गिनला पर मिली लोग आ बात इहाँ तक ?\nफेर 20 करोर ? अब हँसी कि रोईं एह आँकरा पर?


बनियापुर के दारोगा निलंबित आ फरार – टटका खबर\nपिछला दिने बनियापुर थाना के पीएसआई अजय कुमार के पिस्टौल से चलल गोली थाना के सब इंसपेक्टर एके बैठा के लागल रहे जवना से उनकर मौत इलाज का दौरान पीएमसीएच में हो गइल. एह मामिला के जाँच में पुलिस अधीक्षक सारण सरसरी तौर पर अजय कुमार के दोषी पवले आ उनुका के निलंबित कर दिहले. अजय कुमार फरार बतावल जात बाड़े. अजय कुमार कैमूर जिला के दिनारा के रहे वाला हउवे. घटना का बाद घवाहिल सबइसपेक्टर के छपरा सदर अस्पताल चहुँपा के अजय कुमार फरार हो गइलें.\nएगो दोसरा घटना में बनियापुर के मझौली गाँव में पोखरा का लगे से पैंतीस साल के एगो नवही संजय कुमार के लाश मिलल. मौत संदिग्ध लागत बा. लाश पोस्टमार्टम खातिर भेज दिहल गइल बा. सोमार का साँझ संजय के झगड़ा गाँव के ललन राय आ बबन राय से भइल रहुवे. लाश के नाक आ कान कवनो तेज हथियार से कटाइल लागत बा.


लोहा गरम बा…. – Anjoria\nजब से हीरो-हिरोईने परदा पर उट-पटांग हरकत कर के कॉमेडी करे के कोशिश करे लागल बाड़े तबसे फिलिमन में हास्य कलाकार हाशिया पर आ गइल बाड़े. बाकिर हीरो के जीरो साबित करे वाला हास्य कलाकार के महमूद साहब के परंपरा जिन्दा बा. महमूद साहब का बाद एह परंपरा के जॉनी लीवर आगे बढ़वलन. आ अब जॉनी के परंपरा के अउरी मजबूती देत बाड़े हास्य कलाकार सी.पी.भट्ट.\nफ़िल्मी सर्कल में लोहा भईया के नाम से मशहूर सी.पी.भट्ट पेशा से वकील रहले लेकिन कुछ अलगा करे के चाहत उनुका के एक्टिंग के दुनिया में ले आइल. हंसे-हंसावे के शौक आ थिएटर के विरासत भट्ट साहब के एक्टिंग का दुनिया में जमा दिहलसि. भोजपुरी फिल्म “पिया तोहसे नैना लगे” से शुरू भइल उनुकर सफर हालिया रिलीज फिल्म “साजन चले ससुराल” तकले 50 से बेसी फिल्मन से होत गुजर चुकल बा. भट्ट साहब के सबसे बड़का खूबी ई कि ऊ अपना किरदार के सीमा बखूबी जानेले आ एहसे उनुका एक्टिंग में सहजता बनल रहेला. किरदार के सीमा से बाहर जाए के कोशिश कॉमेडी के लाउड बना देले, जवना से भट्ट साहब बचल रहेले. भट्ट साहब के एह खूबी से बॉलीवुडो खूब परिचित बा आ अबले E.M.I., हाल-ए-दिल, जाने क्या होगा रामा रे, जइसन हिंदी फिल्मन में काम कर चुकल सीपी भट्ट साहब अउरियो कई फिलिमन में नजर आवे वाला बाड़न. साथ ही साथ ऊ काली, अँधा-क़ानून, कालिया आ इंकलाब जइसन भोजपुरीओ फिलिमन में बहुते मशरूफ बाड़े.


3 फरवरी से देखावल जाई भोजपुरी की सबले महंग फिल्म ‘‘खून पसीना’’ – Anjoria\nफरवरी 1, 2012\nभोजपुरी में अबले के सबले महंग फिल्म ‘‘खून पसीना’’3फरवरी से बिहार के 70 से अधिका सिनेमाघरन में देखावल जाई. निरहुआ इंटरटेनमेंट प्रा. लि. के प्रस्तुति आ शिव फिल्मस् के बैनर तले बनल एह फिल्म के निर्माण हिन्दी फिल्म ‘‘दिल दिया है’’ आ ‘‘आशिक बनाया आपने’’ के निर्माता बाला भाई कइले बाड़न. निर्देशन कइले बाड़ै भोजपुरी के नं. 1 निर्देशक रामाकांत प्रसाद. बतावल जात बा कि फिल्म अढ़ाई करोड़ रुपिया लगा के बनावल गइल बा.\nखून पसीना में भोजपुरी सिनेमा के दू गो सबले बड़ सुपरस्टार दिनेशलाल निरहुआ आ पवन सिंह के जोड़ी बा. फिल्म में खतरनाक एक्शन स्टंट के भरमार बा आ एक से बढ़िके एक भव्य सेट देखे के मिली दर्शकन के. एह फिल्म का जरिये पहिला बेर भोजपुरी फिलिम में अत्याधुनिक तकनीक आ ग्रॉफिक्स के इस्तेमाल कइल गइल बा. एह फिल्म के सफलता खातिर पूरा भोजपुरी इंडस्ट्री आशावान बा.\n“खून पसीना” के कहानी दू गो दोस्तन के ह, जे अपना-अपना मंजिल पावे खातिर अलग-अलग राह पर चल देत बाड़े. फिल्म में पाखी हेगड़े, मोनालिसा दू गो नायिका बाड़ी सं आ प्रियो शर्मा के लटका-झटका देखे के मिली. साथ में अनिल यादव, बिपिन सिंह, हीरा यादव, वंदनी मिश्रा, विनोद मिश्रा, नीरज राज पौडेल आ ब्रजेश त्रिपाठी प्रमुख भूमिका में बाड़े. गीत अशोक कुमार दीप, बिनय बिहारी आ प्यारे लाल यादव के लिखल आ संगीत अशोक कुमार दीप के ह.\nफिल्म के निर्देशक रामाकांत प्रसाद के अनुसार “खून पसीना” एगो कंपलीट एक्शन पैक्ड फिल्म हवे जवन तीन घंटा ले दर्शकन के भरपूर मनोरंजन करी.


अरविंद शर्मा यूपी भाजपा के उपाध्यक्ष बनावल गइलें – टटका खबर\nउत्तर प्रदेश चुनाव देश-दुनिया भोजपुरी पट्टी मनोरंजन राजनीति\nJun 20, 2021 अरविंद कुमार शर्मा, ईरान, चंपारण, जौनपुर, देवरिया, बक्सर, बलिया, भाजपा, मिर्जापुर, राजद, राहुल गाँधी, लालू प्रसाद, सोनभद्र, स्विस बैंक\n(टटका खबर, अतवार, जेठ अँजोरिया दशमी, 2078 विक्रमी)\nकाल्हु शनीचर का दिने यूपी भाजपा के संगठन में कुछ बदलाव करत अवकाश पा चुकल आईएएस आफिसर रहल आ अब विधानपरिषद में भाजपा के पार्षद अरविंद कुमार शर्मा के प्रदेश भाजपा के उपाध्यक्ष बनावे के एलान कइल गइल. जान जाईं कि अगिला साल विधानसभा चुनाव होखे वाला बा आ ओहसे पहिले चुनाव जीते ला जरुरी ताना बाना बनावल जरुरी समुझत संगठन में खाली पड़ल कुछ पदन पर नया लोग के बइठा दीहल गइल. भाजपा के प्रदेश अध्यक्ष स्वतंत्रदेव सिंह भाजपा के प्रदेश ईकाई में एह नया नियुक्तियन के एलान कइलें. पुरुषोत्तम द्विवेदी के प युवा मोर्चा अध्यक्ष, राज्यसभा सांसद गीता शाक्य के महिला मोर्चा अध्यक्षा, सांसद कौशल किशेर के अनुसूचित मोर्चा अध्यक्ष, कामेश्वर सिंह के किसान मोर्चा अध्यक्ष, नरेन्द्र कश्यप के पिछडा़ मोर्चा अध्यक्ष, संजय गोंड़ के अनुसूचित जनजाति मोर्चा अध्यक्ष, आ कुंवर बासित अली के अल्पसंख्यक मोर्चा अध्यक्ष बनावल गइल बा.\nउत्तर प्रदेश के मुख्यमंत्री योगी आदित्यनाथ नयका पदाधिकारियन के शुभकामना देत कहले बानी कि सभका प्रयासन से अंत्योदय के संकल्प पूरा होखे का राहे आगा बढ़ी.\nईरान में राष्ट्रपति चुनाव में सैयद इब्राहिम रायसी राष्ट्रपति चुनाइल बाड़ें. उनुकर विरोधी आपन हार सकार लिहले बाड़न. अबहीं ले न्यायपालिका प्रमुख रहल रायसी के ईरान के माथ नेता अयातुल्ला अली खमेनी के समर्थन रहुवे आ अब ऊ अबले राष्ट्रपति रहल हसन रूहानी के जगहा ले लीहें. सैयद रायसी ईरान से भठीयरपन मेटावे आ गरीबी हटावे के वादा कइले बाड़न आ कहले बाड़न कि 2015 में भइल परमाणु समझौता बहाल करावे खातिर अमेरिका से पीठ पीछे बतियावत रहीहें आ चहीहें कि ईरान का खिलाफ लगावल प्रतिबंधन के हटा दीहल जाव.\nभारत सरकार स्विट्ज़रलैंड में भारतीयन के जमा राशि में बढ़ोतरी वाला खबर के खंडन करत स्विस अधिकारियन से जानकारी मंगवले बिया. जान जाईं कि दुनिया के सबले धनी औरतन में शामिल एंटोनियो माइनो के गोल आरोप लगवले बावे कि स्विस बैंकन में भारतीयन के करिया धन में बढ़ोतरी भइल बा.\nमशहूर अभिनेता रजनीकांत काल्हु शनीचर का दिने अपना इलाज खातिर कतर एलायंस के जहाज से दोहा होत अमेरिका ला रवाना हो गइलें जहवां कुछ बरीस पहिले उनुकर गुर्दा प्रत्यारोपण भइल रहुवे.\nउत्तर प्रदेश में बसपा विधान मंडल दल के उप नेता उमाशंकर सिंह मंत्री रह चुकल अंबिका चौधरी पर बसपा से विश्वासघात करे के आरोप लगवले बाड़न. अंबिका चौधरी अपना बेटा आनंद चौधरी का साथे बसपा छोड़ दिहले बाड़न. आनंद चौधरी सपा में शामिल हो गइल बाड़ें आ सपा उनुका के जिला पंचायत अध्यक्ष के उमीदवार बनवले बिया. हालांकि अंबिका चौधरी के कहना बा कि ऊ खुद सपा में शामिल नइखन भइल. अबहीं बसपा छोड़ले बाड़न आ कवनो दोसरा गोल में शामिल होखे के फैसला नइखन कइलें.\nकाल्हु कांग्रेस के अध्यक्ष रहल राहुल गांधी का जनमदिन पर अमरत्व के उमेद बनवले कुछ बिहारी कांग्रेसी दावा कइलन कि ऊ लोग राहुल के पीएम बनवाईए के रहींहे. 51 बरीस के हो चुकल युवा नेता राहुल गाँधी के कुछ भाजपो नेता औपचारिक बधाई दिहलन. जबकि नरेन्द्र मोदी के पिछला जनमदिन कांग्रेस बेरोजरार दिवस का रुप में मनवले रहुवे.\nबिहार भाजपा नेता डा. महाचंद्र प्रसाद सिंह के दावा बा कि राजद कबहियों टूट सकेला आ एह टूट के रोके का कोशिश में लागल लालू प्रसाद दिल्ली में बइठ के जोगाड़ लगावत बाड़न. राजद के बड़का आ पुरान नेतन का बीच शिकायत आम बा कि ओह लोग के कवनो इज्जत नइखे राजद में. जाने जोग बा कि चारा घोटाला के सजायाफ्ता मुजरिम के खराब स्वास्थ्य का नाम पर जमानत मिलला का बाद से ऊ राजनीतिक काम में लागल बाड़न.\nदेवरिया के जिला पंचायत अध्यक्ष रहल सपा नेता राम प्रवेश यादव के लग्जरी वाहन का काल्हु गैंगस्टर एक्ट का तहत कुर्क कर लीहल गइल. जिला मजिस्ट्रेट आशुतोष निरंजन का आदेश पर गैंगेस्टर ऐक्ट के आरोपी राम प्रवेश यादव के एगो फार्रचुनर कार के जब्त कर लीहल गइल बा.\nमिर्जापुर जिला के कछवा इलाका में कटका स्टैण्ड का लगे एगो ऑटो वाला खड़ा ट्रक से टकरा गइल आ एह हादसा में वाराणसी के चोलापुर निवासी ऑटो चालक के मौत हो गइल. एक आदमी घवाहिले भइल बा.\nपश्चिम चंपारण के रामनगर इलाका के कुड़िया माई स्थान का नियरा एगो गाछ पर एगो नवही के लाश लटकल बरामद भइल बा.\nसोनभद्र के पीपरी इलाका के रेणुकूट से कई दिन से लापता एगो नवही फोन क के अपना मामा के खबर दिहलसि कि ऊ जान देबे जा रहल बा आ रिहंद डैम में कुद गइल.\nबक्सर जिला के सिकरौल इलाका में शनीचर का दिने एगो कार नहर में गिर गइला आ एह हादसा में एगो नवही के मौत हो गइल.\nबलिया के रसड़ा कोतवाली इलाका में कमतौली चट्टी का लगे एगो डीसीएम गाड़ी मोटर साइकिल के धक्का मार दिहलसि. सिसवार कलां गाँव के निवासी मोटर साइकिल चालक के मौत हो गइल आ पीछे बइठल ओकर दोस्त घवाहिल हो गइल.\nजौनपुर के मुंगरा बादशाहपुर इलाका के लतहरिया में जमीन का झगड़ा में एगो नवही के मौत हो गइल आ दू जने घवाहिल हो गइलें.


टटका खबर (अतवार, 16 अगस्त 2015) – टटका खबर\nआजादी के 68वाँ सालगिरह पर लालकिला पर झंडा फहरवला का बाद देश के संबोधित करत प्रधानमंत्री नरेन्द्र मोदी कहलन कि अपना पन्द्रह महीना के अबले के शासन काल में ऊ भ्रष्टाचार प अतना कड़ाई क दिहले बाड़न कि एको पइसा के भ्रष्टाचार के आरोप उनका सरकार पर नइखे लागल. कहलन त ना बाकिर उनकर इशारा पर रहल घोटाला का पांक में गरदन ले डूबल सोनिया गाँधी के इशारा पर चले वाली मनमोहन सरकार. कहलन कि कुछ लोग एकरा बावजूद करिया धन पर निराशा फइलावे का कोशिश में लागल बाड़े. जबकि एह बीच नाहियो त साढ़े छह हजार करोड़ के करिया धन उजागर हो चुकल बा. कहलन कि भ्रष्टाचार दीयाका का तरह देश के जड़ खोखर करेला.\nकहलन कि रसोई गैस के सबसिडी सीधे गाहक के खाता में भेजल शुरु भइला का बाद से नाहियो त 15हजार करोड़ के कालाबाजारी बंद हो गइल बा. अब छोटका लेभल पर भ्रष्टााचार के जरिया बनल छोट नौकरियन के इंटरव्यू रोके के उपाय कइल जात बा आ बहाली सीधे मार्क्सशीट आ बाकी अर्हता का आधार पर कइल जाई.\nएक रैंक ला एक पेंशन मुद्दा के जिक्र करत कहलन कि आजु हम तिरंगा के नीचे खड़ा होके कहत बानी कि एकरा के सिद्धान्त रूप में सरकार मान लिहले बिया बाकिर पिछला सरकारन का जमाना में एह मामिला के अतना अझुरा दीहल गइल बा कि ओकरा के सरिहावे में तनिका समय लागत बा.\nलात के देवता बात से ना मानसु एही कहाउत के याद दिआवत पाकिस्तान काल्हु से बेवजह हिन्दुस्तान के नागरिक आबादी के निशाना बनावत गोलीबारी करे में लागल बावे. शायद ऊ देखल चाहत बा कि मोदी सरकार कतना खरकोंचल बरदाश्त कर सकेले. पाकिस्तान बात से मान वाला देश ना ह. मोदी सरकार के चाहीं कि ओकरा के लतिआवे केे उपाय करसु ना त ऊ एही तरह गाहे बगाहे कुछ ना कुछ करत रही. एक बेर बढ़िया से धूना जाव त फेर कुछ दिन ला शान्ति के बात सोचल जा सकेला. पहिले जवन मोदी आ भाजपा कहत रहे वइसहीं कांग्रेस के कहना बा कि पाकिस्तान संगे होखे जात एनएसए स्तर के बातचीत रद्द क दीहल जाव.\nचौंतीस बरीस बाद भारत के प्रधानमंत्री संयुक्त अरब अमीरात जाए वाला बाड़न. इन्दिरा गांधी के बाद अबले दोसर कवनो प्रधानमंत्री यूएई के यात्रा नइखे कइले. अब नरेन्द्र मोदी आजु ओहिजा के यात्रा पर जात बाड़न. उमेद कइल जाव कि ओहिजा के सरकार से बातचीत क के दाउद के बिजनेस एम्पायर पर दबाव बना के दाउद के हिन्दुस्तान ले आवे के उतजोग लगइहें. वइसे सभकर नजर उनुका मस्जिद यात्रा पर रहे वाला बा. मोदी पहिला बेर कवनो मस्जिद में जाए वाला बाड़न. ओहिजा उनकर पहनावा आ हावभाव पर नुक्ताचीनी होखहीं वाला ऊ कुछउ पहिर के जासु भा ओहिजा कइसनो हावभाव देखावसु.\nआज दिल्ली के मुख्यमंत्री केजरीवाल के जनमदिन ह आ एह मौका पर उनुका के पीएम मोदी शुभकामना भेजलें. बाकिर हर बात में राजनीति खेले के खिलाड़ी अरविन्द ओकरा जवाबो में खेल खेल गइलें आ लिखलें कि रउरा से मुलाकात ला तिकवत बानी, दिल्ली के विकास का बारे में कुछ बतियावे के बा.\nसंसद के पुरा सत्र बरबाद करे वाला कांग्रेस आ ओकरा बेवहार से परेशान भाजपा, दुनू के चेहरा पर काल्हु मुखौटा चढ़ल लउकल. राष्ट्रपति का ओर से स्वतंत्रता दिवस का मौके पर दिहल भोज में आइल ई लोग एक दुसरा से हँस हँस के बतियावत लउकल. लागबे ना कइल कि कुछ दिन पहिले ले ई लोग संसद में एक दोसरा पर किटकिटा के पड़ल रहुवे. एह भोज में कांग्रेस के नयका नेता राहुल गाँधी ना लउकन. पता ना उनुका के बोलावल ना रहे, कि ऊ आवल ना चहले. हो सकेला कि फेरु विदेश चल गइल होखसु मौज मस्ती करे ला. काहे कि लालकिला से मोदी का भाषणो का बेरा उनुका के ना देखल गइल.\nपाकिस्तानी खुफिया एजेंसी ISI के चीफ रहल रिटायर्ड जनरल हामिद गुल 79 बरीस का उमिर में अतवार का दिने अल्लाह के प्यारा हो गइलन. अतवार का भोरे तबियत खराब भइला पर गुल के मुरे कंबाइंड मिलिट्री हॉस्टिपल ले गइल गइल बाकिर तबले उनकर चिराग गुल हो गइल रहुवे.\nशनिचर का दिने देश के तोहफा देत अभिषेक वर्मा तीरंदाजी में कंपाउंड पुरुष व्यक्तिगत वर्ग में स्वर्ण पदक जीत लिहले. ऊ फाइनल में ईरान के इस्माइल इबादी के हरवलन आ इंचियोन 2014 खेल में इबादी के हाथे मिलल हार के बदला चुका लिहलन. तब वर्मा के रजत पदक मिलल रहे आ अब इबादी के मिलल बा.\nदिल्ली सरकार के मैथिली भोजपुरी अकादमी का तरफ से होखेवाला आयोजन का मंच पर दिल्ली के मुख्यमंत्री अरविंद केजरीवाल आ बिहार के मुख्यमंत्री नीतीश कुमार जुगल जोड़ी का रुप में मौजूद रहीहें. कहे खातिर त ई गैर राजनीतिक आयोजन बतावल जात बा बाकिर एकर राजनीतिक संदेश कतना दूर ले जाई इहो देखे लायक रही. अकादमी का तरफ से मैथिली भोजपुरी से ताल्लुक राखे वाला लोगन के सम्मानित कइल जाई.\nबिहार के नयका राज्यपाल रामनाथ कोविंद आजु अतवार का दिने राज्यपाल पद के किरिया लीहें. कार्यक्रम दुपहरिया में होखे वाला बा.\nउत्तर प्रदेश सचिवालय के मुख्य भवन मे छुट्टी का दिने एगो कमरा मे बंद रह गइल कुकुर जम के बवाल कटलसि आ करीब एक सौ फाइलन के बरबाद कर दिहलसि. शुक का साँझे बाकी लोग के निकलला का बाद एगो ई कुकुर भितर रह गइल रहुवे आ आजादी का दिने गुलामी के कष्ट झेलत ऊ फाइल पर फाइल नचत चल गइल. बाद में ओकर भूंकल सुन के सुरक्षा वाले कमरा खोल के ओकरा के निकललन.\nशनिचर का दिने भारत के सायना नेहवाल विश्‍व बैडमिंटन चैंपियनशिप के फाइनल में पहुंच के देश खातिर एगो नया इतिहास रच दिहली. इंडोनेशिया के जकार्ता में शनिचर का दिने भइल सेमीफाइनल में ऊ मेजबान देश के लिंडावेनी फिनेत्री के हरा दिहली आ अब फाइलन में स्‍पेन के कैरोलिना मॉरिन से आजु अतवार का दिने खेलीहें.\nभारत के सानिया मिर्जा आ स्विट्जरलैंड के मार्टिना हिंगिस के जोड़ी रोजर्स कप टेनिस के सेमीफाइनल में जगह बना लिहले बावे. डशनिचर का दिने सबले खराब खेल खबर आइल श्रीलंका से जहाँ तीन मैच में से पहिला टेस्ट मैच में श्रीलंका भारत के 63 रन से हरा दिहलसि. दुसरका मैच 20 तारीख के होखे वाला बा.\nनेट निरपेक्षता खातिर प्रस्‍तावित नीति मसौदा पर लोग के राय देबे के आखिरी तारीख बढ़ा के अब 20 अगस्त कर दीहल गइल बा.\nपूर्वांचल के जिलन में, मुलायम सिंह यादव के संसदीय इलाका आजमगढ़ छोड़ के, बिजली खातिर त्राहिमाम करत लोग के काल्हु तनिका राहत मिलल जब दिन में कई जगहा जम के बरखा हो गउवे.


खेसारीलाल – Anjoria\nरिलीज ला तइयार बावे ‘जानेमन’\nश्रेयस फिल्म्स के बैनर में बनल निर्माता प्रेम राय के ‘जानेमन’ अब रिलीज ला तइयार बा. बकौल प्रेमराय ‘जानेमन’ कंपलिट लव एक्शन फिलिम ह जे दर्शकन के खूब पसंद आई. एह फिलिम में सुपरस्टार खेसारीलाल यादव आ विराज भट्ट के जोड़ी देखे के मिली. निर्देशन अरविंद चौबे के बा. पुर्नजन्मपूरा पढ़ीं…\nखेसारीलाल-मोनालिसा के जोड़ी वाली ‘तेरे नाम’\nभोजपुरी सुपरस्टार खेसारीलाल यादव आ हॉट गर्ल मोनालिसा के जोड़ी फिलिम ‘तेरे नाम’ ले के आवत बा. एह प्रेम कहानी वाली फिलिम के निर्माता हउवन अभय सिन्हा. खेसारीलाल एह फिलिम में हवलदार के बेटा आ मोनालिसा एगो विधायक के बहिन के किरदार में बाड़ी. एह प्यार से नाराज मोनालिसा केपूरा पढ़ीं…\nहोली के रंग खेसारी-शुभी के संगे\nअबकी के होली बिहार के भोजपुरी प्रेमियन ला खास रही काहे कि पहिला बेर सुपरस्टार खेसारीलाल यादव आ शुभी शर्मा के फिलिम एह मौका प रिलीज होखी. एह फिलिम ‘चरणों की सौगंध’ में खेसारी-शुभी के जोड़ी धमाल मचावे ला तइयार बा. खेसारी एगो मोटर मैकेनिक बनल बाड़न त शुभी शर्मापूरा पढ़ीं…\nखेसारीलाल की हैट्रिक\nभोजपुरी सुपरस्टार खेसारीलाल एह साल फेरू बॉक्स ऑफिस पर हिट फिलिमन के हैट्रिक मार दिहलन. पिछला हफ्ता रिलीज फिलिम ‘बेताब‘ के शानदार सफलता क साथ बॉक्स ऑफिस प एह साल सफल रहे वाली खेसारीलाल के फिलिमन में पहिल रिलीज फिलिम रहुवे ‘कच्चेधागे‘ आ दुसरकी रहल ‘प्रतिज्ञा-2‘ . एह दुनू फिलिमनपूरा पढ़ीं…\nनया साल में खेसारीलाल के ‘कच्चे धागे’ फिलिम के जलवा\nसुपरस्टार खेसारीलाल के जलवा नयको साल मे बॉक्स ऑफिस पर जारी बा. एह साल रिलीज खेसारीलाल यादव के फिलिम ‘कच्चे धागे’ बिहार मे सगरो शानदार व्यवसाय करत बिया. बिहार के 60 से अधिका सिनेमाघर में रिलीज भइल एह फिलिम के देखे ला औरतन के हजूम जुटत बा. एह समहर पारिवारिकपूरा पढ़ीं…\nमनोज तिवारी, निरहुआ आ पवन सिंह का बाद गायक से नायक बनल बाड़े खेसारी लाल. एगो गरीब परिवार के लड़िका आजु भोजपुरी के बड़का स्टार बन गइल बा आ पूरा इंडस्ट्री के इनका प नाज बा. पेश बा खेसारीलाल से भइल बातचीत के कुछ हिस्सा – अपना पहिलके फिलिम ‘साजनपूरा पढ़ीं…


शुक का अधरतिया से पेट्रोल डीजल के दाम बढ़ गइल – टटका खबर\nशुक का अधरतिया से पेट्रोल डीजल के दाम बढ़ गइल\nपेट्रोल आ डीजल के दाम काल्हु अधरतिया से बढ़ा दिहल गइल बा. हालांकि रसोई गैस के दाम घटल बा. पेट्रोल के दाम पचहत्तर पइसा आ डीजल के दाम पचास पइसा हर लीटर पर बढ़ल बा जवन अलग अलग जगहा राज्य सरकार के लागे वाला टैक्स आ भाड़ा खर्च का चलते एहु ले अधिका बढ़ल बा. पटना में पेट्रोल के दाम में ९३ पइसा के आ डीजल के दाम में ५८ पइसा के बढ़ोतरी भइल बा.\nतेल कंपनियन के कहना बा कि ई बढ़ोतरी रुपिया का मुकाबिला डॉलर महँगा भइला का चलते भइल.\nTags: पेट्रोल डीजल के दाम